text:
Kibar 62: Zu-loees n kẽ na-zakã
A DAVƖƖD sẽn sɩng a naamã rɩɩb Zerizalɛmmã tɛka, a Zeova kɩtame t’a sodaasã tõog bɛɛb wʋsgo. A Zeova ra pʋlmame t’a na n kõo Israɛll nebã Kanaã tẽngã tɩ b sooge. A Zeova sɩd sõng-b lame tɩ b reeg tẽngã gill masã.
A Davɩɩd ra yaa na-sõngo. A ra nonga a Zeova. Rẽ n so t’a sẽn deeg Zerizalɛm tẽngã n soogã poor bala, a kɩtame tɩ b tall a Zeova kãabg koglgã n wa Zerizalɛm. A da ratame n me wẽnd-doog n ning koglgã be.
La kaoosg zugẽ, a Davɩɩd maana bũmb sẽn pa sõma. A Davɩɩd ra miime tɩ pa sõma tɩ f rɩk f sẽn pa so ye. La zaabr a yembre, a rʋʋ a roogã zug n na n kok pemsem, la a zĩnda be n yã pʋg-neere. Pagã yʋʋr la a Batseba, t’a sɩdã yʋʋr yaa a Uri. A Uri yaa a Davɩɩd sodaaga.
A Davɩɩd yamã kẽe a Batseba wʋsgo, t’a kɩt tɩ b tɩ tall-a n wa. A Batseba sɩdã ra kẽnga zabre. A Davɩɩd gãanda a Batseba, t’a rɩk pʋga. Yellã paka a Davɩɩd masã. A gʋlsa sebr n tool sodaasã naab a Zoaab n yeel t’a ning a Uri zabrã zĩig ning a sẽn mi t’a pa na n põsã. A Uri kũumã poore, a Davɩɩd rɩka a Batseba n maan a paga.
A Zeova sũurã puuga wʋsg ne a Davɩɩde, t’a tʋm a Natã t’a tɩ togs-a t’a sẽn maanã yaa yel-wẽnde. Yãmb pa ne a Natã sẽn yas n gomd ne a Davɩɩd sɩda? A Davɩɩd sũurã sãama wʋsg ne yell ning a sẽn maanã. Rẽ n so t’a Zeova pa kʋ-a ye. La a Zeova yeel-a lame yaa: ‘Fo sẽn maan yel-kãensã wã yĩnga, zu-loees wʋsg n na n kẽ fo zakã.’ Sɩd yɩɩ woto.
Pipi, a Batseba sẽn dog biig ningã kiime. Sẽn pʋgde, a Davɩɩd bi-kãseng a Amnõ modga a yao a Tamaar n gãand-a. A Davɩɩd biig a Absalom sũurã puuga ne rẽ t’a kʋ a Amnõ. Rẽ poore, a Absalom maana a sẽn na n maaneg tɩ nebã nong-a, t’a yik n yeel tɩ yaa yẽ la rĩm masã. La a Davɩɩd wa n kong n zaba ne a Absalom, t’a Absalom ki zabrã pʋgẽ. Vẽenega, a Davɩɩd zu-loeesã yɩɩ wʋsgo.
La a Batseba wa n doga bi-ribl tɩ b pʋd a yʋʋr t’a Salomo. A Davɩɩd sẽn wa n kʋʋl n bẽedẽ wã, a biig a Adoniza yikame n dat n deeg naamã. La a Davɩɩd kɩtame tɩ maan-kʋʋd a Zadok ning a Salomo zugã kaam n wilg tɩ yaa yẽ la b kõ naamã. Rẽ poor bilfu, a Davɩɩd kiime. A sẽn wa n kiidẽ wã t’a tara yʋʋm 70. A rɩɩ naamã yʋʋm 40. La masã yaa a Salomo n lebg Israɛll rĩmã.
2 Sãmwɛll 11:1-27; 12:1-18; 1 Rĩm dãmba 1:1-48.
Sogsgo
- Ne a Zeova sõngre, a Davɩɩd tõog n maana bõe?
- Zaabr a yembre, a Davɩɩd sẽn wa n dʋ a gasgã zugu, bõe n maane?
- Bõe yĩng t’a Zeova sũur yik wʋsg ne a Davɩɩde?
- Ãnd la a Zeova tʋm t’a tɩ togs a Davɩɩd a yel-wẽndã, la a yeelame tɩ bõe n na n paam a Davɩɩde?
- Zu-loe-bʋs la a Davɩɩd paam-yã?
- A Davɩɩd poore, ãnd n yɩ Israɛll rĩmã?
Sogsg a taaba
- Karm-y 2 Sãmwɛll 11:1-27.
A Davɩɩd sẽn pa yir n pa kẽng zabrã, a yõdg n yoo ne a Batseba. Wãn to la woto wilgd tõnd tɩ d sã n tʋmd a Zeova tʋʋmã wʋsgo, rẽ kogenda tõndo?
Bõe n kɩt t’a Davɩɩd maan yel-wẽndã, la woto kɩtdame tɩ sẽn tũud-b a Zeova wã gũusd b mens ne bõe rũndã-rũndã? (2 Sãm. 11:2; Mat. 5:27-29; 1 Kor. 10:12; Zak 1:14, 15)
- Karm-y 2 Sãmwɛll 12:1-18.
A Natã sẽn sagl a Davɩɩd to-to wã zãmsda kãsem dãmbã la roagdbã bõe? (2 Sãm. 12:1-4; Yel. 12:18; Mat. 13:34)
Bõe yĩng t’a Zeova zoe a Davɩɩd nimbãanega? (2 Sãm. 12:13; Yɩɩl 32:5; 2 Kor. 7:9, 10)


c: text/html

text:
Kibar 109: A Pɩɛɛr tɩ ges a Korney
RAO ning sẽn tees a nugã yaa a Pɩɛɛre, tɩ sẽn yas-b a poorẽ wã yaa a zo-rãmba. Yãmb mii ned ning sẽn yĩg a Pɩɛɛr taoorã bɩ? A sẽn maanã segdame sɩda? La bõe yĩng meng t’a maand woto?
Sẽn yĩg-a wã yʋʋr la a Korney. Yaa Rom sodaas naaba. A Korney ra pa mi a Pɩɛɛr ye. La koɛɛg n yeel-a t’a bool a Pɩɛɛr t’a wa a zakẽ wã. Bõe yĩnga?
A Zezi pipi karen-biisã fãa ra yaa Zʋɩf rãmba. A Korney yẽ ra pa Zʋɩf ye. La a ra nonga Wẽnnaam, n pʋʋsd-a wakat fãa, la a maand nebã neere. Daar a yembr zaabre, malɛk n puk a taoor n yeel-a yaa: ‘Fo taa Wẽnnaam yam, la a reega f pʋʋsgã. Tʋm neb Zope tɩ b tɩ bool a Pɩɛɛr t’a wa. Yẽ siga a Sɩmo yirã sẽn be ko-kãsengã noorã.’
Tao-tao bala, a Korney tʋma neb tɩ b tɩ bool a Pɩɛɛre. Vẽkembeoogã, rap nins a Korney sẽn tʋmã sẽn wa n kolgd Zope wã t’a Pɩɛɛr da bee a Sɩmo roogã zugu. Wẽnnaam maana yel-solemd t’a Pɩɛɛr yã fu-goabg sẽn yit saasẽ n sigda. Rũms buud toor-toor n da be fuugã pʋgẽ. Yaa rũms Wẽnnaam noyã sẽn da gɩdg tɩ b ra wãbe, tɩ bala b yaa rẽgdo. La koɛɛg n yeel a Pɩɛɛr yaa: ‘Yik n kʋ n dɩ.’
La a Pɩɛɛr yeelame yaa: ‘Ayo, mam zɩ n dɩ bõn-dẽgd ye.’ La koɛɛgã yeela a Pɩɛɛr yaa: ‘Da le bool bũmb ning Wẽnnaam sẽn yeel tɩ yaa sõma wã tɩ rẽgd ye.’ Bõn-kãngã maana woto naoor a tãabo. A Pɩɛɛr sẽn nan bʋgsd n dat n bãng bũmb ning a sẽn yã wã võorã, la rap nins a Korney sẽn tʋmã sẽn ta zakẽ wã n sok a yelle.
A Pɩɛɛr sigame n yeel-b yaa: ‘Yaa maam la yãmb sẽn baoodã. Bõe yĩng tɩ yãmb baood maam?’ Rapã sẽn togs tɩ malɛk n yeel a Korney t’a bool a Pɩɛɛr t’a wa a zakẽ wã, a Pɩɛɛr sakame. Vẽkembeoogã, a Pɩɛɛr ne a zo-rãmbã yikame n tũ rapã n kẽng a Korney nengẽ Sezaare.
A Korney ra tigma a zakã neb ne a zo-rãmba. A Pɩɛɛr sẽn wa n ta wã, a Korney seg-a lame n wõgemd a taoore. Yãmb pa ne rẽnda fotã zug sɩda? La a Pɩɛɛr yeelame yaa: ‘Yik tɩ ma-me yaa ninsaal wa foo.’ Biiblã wilgame tɩ d pa segd n wõgemd n waoog ned wa Wẽnd ye. Yaa a Zeova bal n segd ne waoog-kãng buudu.
A Pɩɛɛr sɩngame masã n na n togs neb nins sẽn da tigmã koe-noogã. A yeela woto: ‘Mam bãngame tɩ Wẽnnaam nonga neb nins fãa sẽn dat n tũ yẽ wã.’ A Pɩɛɛr sẽn wa n gomdã, Wẽnnaam kɩtame t’a vʋʋsem sõngã sig nebã zut tɩ b sɩng masã n gomd goam toɛy-toɛya. Woto linga Zʋɩf nins sẽn da tũ a Pɩɛɛr n wa wã, bala b ra tẽedame tɩ yaa Zʋɩf rãmbã bal la Wẽnnaam nonga. B bãngame masã tɩ Wẽnnaam pa yãk buud a ye neb n yet tɩ bãmb n yaa sõma bɩ bãmb n yɩɩd buud a taabã neb ye. Tõnd fãa me segd n maana wa Wẽnnaam.
Tʋʋma 10:1-48; 11:1-18; Wilgri 19:10.
Sogsgo
- Fotã zugu, ãnd la sẽn yĩgã?
- Malɛkã yeela a Korney tɩ bõe?
- A Pɩɛɛr sẽn wa n be Zope a Sɩmo roogã zugã, Wẽnnaam kɩtame t’a yã bõe?
- Bõe yĩng t’a Pɩɛɛr yeel a Korney t’a pa segd n wõgemd yẽ taoor n waoog-a?
- Bõe n ling karen-biis nins sẽn da pʋgd a Pɩɛɛrã?
- A Pɩɛɛr sẽn kẽng a Korney nengẽ tɩ bũmb ning tɩ maanã zãmsda tõnd bõe?
Sogsg a taaba
- Karm-y Tʋʋm 10:1-48.
Bũmb ning a Pɩɛɛr sẽn yeel tɩ be Tʋʋm 10:42 pʋgẽ wã wilgda bõe koe-noogã mooneg wɛɛngẽ? (Mat. 28:19; Mark 13:10; Tʋʋ. 1:8)
- Karm-y Tʋʋm 11:1-18.
Sẽn wa n lebg vẽeneg t’a Zeova ratame tɩ koɛɛgã ta bu-zemsã, a Pɩɛɛr maana wãna, la wãn to la d tõe n dɩk a togs-n-taare? (Tʋʋ. 11:17, 18; 2 Kor. 10:5; Ef. 5:17)

robotstxt: allowed

filter: keep


text:
Kibar 58: A Davɩɩd ne a Goliate
FILISTI nebã le waame n na n zab ne Israɛll nebã. A Davɩɩd kẽem dãmb a tãab n lebg a Sayull sodaase. Daar a yembre, a Zese yeela a Davɩɩd t’a tall ka-sãrdɩ la bur n tɩ kõ a kẽem dãmbã la a bãng b keelem.
A Davɩɩd sẽn ta zabrã zĩigẽ wã, a kẽnga a kẽem dãmbã sẽn beẽ wã. Filisti nin-wobg a Goliat kolgame n na n yaal Israɛll nebã. Yaa rasem 40 masã la a sẽn maand woto wã. A ra maanda rẽ yibeoog fãa la zaabr fãa. A zẽka a koɛɛg n yeel Israɛll nebã yaa: ‘Bɩ y yãk y ned a ye t’a wa tɩ maam ne yẽ zab ne taaba. Yẽ sã n tõog maam n kʋ, tõnd na n yɩɩ yãmb yembse, la mam sã n tõog yẽ n kʋ, yãmb na n yɩɩ tõnd yembse. Yãmb sã n yaa rapa, bɩ y yãk ned t’a wa tɩ d zabe.’
A Davɩɩd soka sodaasã yaa: ‘Ned sã n kʋ Filisti nedã n yiis Israɛll nebã yãnde, bõe la b na n kõ a soaba?’
Tɩ sodaag a ye leok-a yaa: ‘Rĩma na n kõo a soab arzɛk wʋsgo, la a rɩk a bi-pugl n kõ-a t’a maan a paga.’
La Israɛll nebã fãa ra zoeta a Goliate, bala a ra yaa nin-wobgo. A woglmã ra kolga metr a 3, tɩ sodaag me ra be taoor n zãad a gãongã.
Israɛll sodaas n kẽng n tɩ yeel rĩm a Sayull t’a Davɩɩd rat n tɩ zaba ne a Goliate. La a Sayull yeela a Davɩɩd yaa: ‘Fo ka tõe n kẽng n tɩ zab ne Filisti nin-kãngã ye. Bala fo yaa biiga, la yẽ yaa sodaag hal a yãadmẽ.’ A Davɩɩd leokame yaa: ‘Mam sẽn da wa n gũud m ba wã piisã, bõn-yẽeg ne urs n yõk piis tɩ mam dig-b n tɩ kʋ. Mam na n kʋʋ Filisti nin-kãngã me woto. A Zeova na n sõnga maam.’ T’a Sayull yeel-a yaa: ‘Bɩ f kẽng t’a Zeova bee ne foom.’
A Davɩɩd kẽnga kʋɩlg noor n tɩ rɩgs kug-saals a nu n sui a korgẽ wã. La yẽ zãa a loaabg n na n tɩ zab ne Filisti nedã. A Goliat sẽn yã a Davɩɩdã, a tagsame t’a na n tõog-a-la faag-faaga.
A yeela a Davɩɩd yaa: ‘Bɩ f wa tɩ m na n kʋ-f lame n kõ yɩbred ne we-rũms tɩ b wãbe.’ La a Davɩɩd leokame yaa: ‘Fo zãada sʋʋg ne kãnd la munmun n wat mam nengẽ. La mam wata fo nengẽ ne a Zeova yʋʋre. Rũndã, a Zeova na n kɩtame tɩ m tõog n kʋ foo.’
A Davɩɩd wudgame n kolgd a Goliate, n tʋm a nug a korgã pʋgẽ n yãk kugr a ye n ning a loaabgã pʋgẽ, n wɩsg a meng n lobg-a, tɩ kugrã tɩ wẽ a Goliat rĩirã n sud n kẽ pʋgẽ t’a lʋɩ tẽng n ki. Filisti nebã sẽn yã tɩ b gãndaoogã lʋɩɩme wã, b lebgame n sɩng zoeese. Israɛll nebã rig-b lame n tõog zabrã.
1 Sãmwɛll 17:1-54.
Sogsgo
- Wãn to la a Goliat bao Israɛll tãb-biisã noore?
- A Goliat woglmã ra taa wãna, la keoor bʋg la rĩm a Sayull kãab ned ning sẽn na n tõog n kʋ-a wã?
- A Sayull sẽn yeel a Davɩɩd t’a sẽn yaa biigã yĩngã a pa na n tõog n zab ne a Goliatã, a leokame tɩ bõe?
- A Davɩɩd sẽn leok a Goliat to-to wã pʋgẽ, bõe n wilgd t’a sɩd teega a Zeova?
- Wa y sẽn ne foto wã zugã, bõe la a Davɩɩd tall n kʋ a Goliate, la rẽ poore, Filisti tãb-biisã maana bõe?
Sogsg a taaba
- Karm-y 1 Sãmwɛll 17:1-54.
Bõe n kɩt t’a Davɩɩd ra pa zoet rabeem, la wãn to la d tõe n tall a raoodã buudu? (1 Sãm. 17:37, 45; Ef. 6:10, 11)
Kiris-nebã sã n wa reemd ne taaba, bõe yĩng tɩ b pa segd n bao n wags taaba? (1 Sãm. 17:8; Gal. 5:26; 1 Tɩm. 4:8)
Wãn to la a Davɩɩd goamã wilgd t’a ra kɩsa sɩd t’a Zeova na n sõng-a lame? (1 Sãm. 17:45-47; 2 Kib. 20:15)
Bõe n wilgd tɩ kiba-kãngã gomda Wẽnnaam a Zeova sẽn zabd ne ziri wẽnnaam dãmbã yelle, la pa tãb-biis a yiib sẽn zabd taab yell bala? (1 Sãm. 17:43, 46, 47)
Wãn to la sẽn paam-b zaeeb n ket tẽngã zugã wilgd tɩ b tara bas-yard ne a Zeova wa a Davɩɩde? (1 Sãm. 17:37; Zer. 1:17-19; Wil. 12:17)


text:
Babg a 7: A Zezi vʋʋgrã tɛk n tãag b sẽn kẽes a Poll bãensã
A Zezi kũumã rasem a tãab poore, a vʋʋgame. La baraar bala, a vẽnega a meng naoor a nu t’a karen-biisã yã-a. Yaa rasem 40 pʋgẽ la a sẽn da vẽnegd a meng t’a karen-biisã yãt-a wã. Rẽ poore, a zẽkame n dabd saasẽ t’a karen-biis kẽer getẽ. A Zezi sẽn dʋ saasẽ wã rasem piig poore, Wẽnnaam kɩtame t’a vʋʋsem sõngã sig a karen-biis nins sẽn da be Zerizalɛm n gũudẽ wã zugu.
Kaoosg zugẽ, neb sẽn ka nong Wẽnnaam n kẽes tʋm-tʋmdbã bãense, la malɛk n yiis-ba. Neb a taab me n lob karen-biig a Etɩɛn kug n kʋ. La d na n yãame t’a Zezi yãka ned a yembr sẽn zĩnd a Etɩɛn kʋʋbã zĩigẽ t’a na n lebg a tʋm-tʋmda. Nin-kãng yʋʋr la a Polle. D na n yãame me t’a Zezi kũumã yʋʋm a tãab la pʋɩ-sʋk poore, Wẽnnaam tʋma tʋm-tʋmd a Pɩɛɛr t’a tɩ moon a Korney ne a zaka rãmb sẽn ka Zʋɩf rãmbã.
Sẽn na maan yʋʋm 13 rẽ loogr poore, a Poll sɩngame n gilgd tẽnsã n moond koe-noogã. A so-toak a yiib-n-soabã, a Tɩmote tũ-a lame. D na n goma a Poll ne a tũud-n-taasã sẽn paam sũ-noog ning Wẽnnaam tʋʋmdã pʋgẽ wã me yelle. B wa n kẽesa a Poll bãens Rom, n wa yiis-a yʋʋm a yiib poore. B leb n wa kẽes-a-la bãense, la so-kãngã wã b kʋ-a lame. Babg a yopoe wã pʋgẽ, d na n goma yɛl sẽn maan sẽn kolg yʋʋm 32 pʋgẽ.


text:
Articles
Number of Items: 1
-
Yaa bõe la tũudm-sor laning b sẽn boond tɩ Moemdã?(1) Moore
Writer : Huseeni wedraogo
Seb-gʋndã goma ninssal vɩɩma yõod yelle tẽn-goãngã zug, la a gom ninsaal naangã yõodo, la a gom wẽnd sẽn kõ ninsaal yama yelle, la yaa bõe yĩnga? Wala a sẽn gom wẽnd sẽn tʋms tẽn-tʋʋmbã yõodo, n tɩ baas ne tẽn-tʋʋm laning b sẽn boon t’a Mohãmadã yelle, la a sẽn wa ne tũudm-sor laningã sẽn yaa "Moemdã"yelle, a leb n wilgame tɩ Moemdã yaa waor sore, rɩl sẽn wate b na n kõo vẽenem n paase.


text:
Kibar 44: A Rahaab solga rapa
YELL n pak rap nins sẽn be fotã zugã. B sã n pa zoe, b na n kiime. Rapã yaa Israɛll neba, la pag ning sẽn sõngd-bã yʋʋr la a Rahaabe. A Rahaab roogã bee Zeriko lalgã zugu. Bɩ d ges yell ning sẽn pak rapã.
Israɛll nebã rat n dʋʋga Zʋrdẽ kʋɩlgã n kẽ Kanaã tẽngã masã. La nananda, a Zozue tʋma rap a yiibã tɩ b tɩ ges Zeriko tẽngã n bãng a sẽn yaa to-to n wa togse.
Rapã sẽn ta Zeriko wã, b kẽnga a Rahaab nengẽ. La ned n yã-b n tɩ togs Zeriko naabã tɩ Israɛll neb n wa baraar yʋngã n na n ges tẽngã. Naabã tʋma neb tɩ b tɩ yeel a Rahaab t’a yiis neb nins sẽn sig a zakẽ wã. La a Rahaab solga rap a yiibã a roogã zug la a yeel naabã neb yaa: ‘Yaa sɩda, neb a yiib n wa mam nengẽ, la mam ka mi b sẽn yi zĩig ning ye. Zĩigã sẽn sobg tɩ b rat n pag kʋɩlensã, rapã soosame n yi. Bɩ y zoe n babs bãmb tao-tao tɩ y na n paam-b lame.’ Naabã neb sɩd zoeeme n na n babs rap a yiibã.
B loogrã poore, a Rahaab bʋʋga rapã a roogã zug n yeel-b yaa: ‘Mam miime t’a Zeova na n kõo yãmb tẽn-kãngã. Tõnd wʋma a sẽn kɩt tɩ Mog-miuugã lebg koɛɛng wakat ning yãmb sẽn yi Ezipt tẽngã. La d wʋma yãmb sẽn kʋ Amoor nanambs a Sihõ ne a Oogã me. La masã, mam kota yãmb tɩ y wẽen tɩ y na n wa maana maam neer wa mam sẽn maan yãmb me neerã. Fãag-y mam ba wã ne m ma wã, la m yapã ne m kẽem dãmbã.’
Rap a yiibã pʋlmame tɩ b na n fãag-b lame, la rẽnda a Rahaab me maan bũmbu. B yeel-a lame yaa: ‘Rɩk wĩ-miu-kãngã n loe f roogã fenetre, la f bool f ba wã ne f ma wã ne f kẽem dãmbã la f yapã, la f ba wã zakã rãmb fãa tɩ b wa tigim fo nengẽ. Dẽ, tõnd sã n lebg n wa n na n deeg Zeriko tẽngã, d sã n yã wĩirã, d pa na n kʋ neb nins sẽn be fo roogẽ wã ye.’ Rap a yiibã sẽn leb a Zozue nengẽ wã, b togs-a-la bũmb nins sẽn maanã fãa.
Zozue 2:1-24; Hebre dãmba 11:31.
Sogsgo
- A Rahaab ra bee yɛ?
- Rap a yiib nins sẽn be foto wã zugã yaa ãnd rãmbã, la bõe yĩng tɩ b be Zeriko?
- Zeriko rĩmã yeela a Rahaab t’a maan bõe, la a leokame tɩ bõe?
- Wãn to la a Rahaab sõng rap a yiibã, la bõe la a kos-ba?
- Rap a yiibã kãaba a Rahaab bõe?
Sogsg a taaba
- Karm-y Zozue 2:1-24.
Israɛll nebã sẽn wa n na n zab ne Zeriko nebã, wãn to la a Zeova kãabg ning sẽn be Yikr 23:27 wã pids-yã? (Zoz. 2:9-11)
- Karm-y Hebre dãmb 11:31.
Wãn to la a Rahaab manesmã wilgd tɩ d segd n talla tẽebo? (Rom 1:17; Heb. 10:39; Zak 2:25)


text:
SAK A NII
Wẽnnaam Rĩungã yaa bõe?
Bõe la Biiblã yet tõnd Wẽnnaam Rĩungã wɛɛngẽ?
Bõe la Wẽnnaam Rĩungã na n maane?
Wakat bʋg la Rĩungã na n kɩt tɩ Wẽnnaam daabã maan tẽng zugu?
1. Pʋʋs-bʋg neb wʋsg sẽn mi la d na n vaees masã?
DŨNIYÃ gill zugu, neb tus-kẽema mii Soaalã pʋʋsg ning sẽn sɩngd ne goam nins sẽn yaa: Tõnd Ba sẽn be saasẽ wã. Pʋʋs-kãngã yaa pʋʋsg ning yʋʋr sẽn yi a Zezi Kirist sẽn wilg tɩ yaa makr d sẽn segd n tũ wã. A sɩd yaa pʋʋsg sẽn tar pãnga, la y sã n vaees kosg a tãab nins a sẽn sɩngd ne wã, na n sõng-y lame tɩ y bãng Biiblã sẽn sɩd yet tõnd bũmb ningã n paase.
2. Yɛl a tãab bʋs la a Zezi zãms a karen-biisã tɩ b pʋʋs n kose?
2 Pʋʋs-kãng sɩngrẽ wã, a Zezi yeela a kɛlgdbã woto: “Dẽ yĩnga, bɩ yãmb pʋʋs woto: ‘Tõnd Ba sẽn be [saasẽ], tɩ yãmb yʋʋr yɩ ne waoogre, tɩ yãmb soolem wa, tɩ yãmb daab maan dũniyã zug wa sẽn maand [saasẽ wã].’” (Matɩe 6:9-13) Yɛl a tãabã b sẽn kos ka wã võor yaa bõe?
3. Bõe la d segd n bãng Wẽnnaam Rĩungã wɛɛngẽ?
3 Tõnd zoe n zãmsa yɛl wʋsg Wẽnnaam yʋʋrã sẽn yaa Zeova wã zugu. La d goma Wẽnnaam daabã yell bilfu, a sẽn zoe n maan la a sẽn na n maan bũmb ning n kõ ãdem-biisã. La yaa bõe yell la a Zezi ra gomda, a sẽn wa n yeel tɩ d pʋʋs “tɩ yãmb soolem wa” wã? Wẽnnaam soolmã bɩ a Rĩungã yaa bõe? Wãn to la a waoongã na n maneg Wẽnnaam yʋʋrã, bɩ n kɩt t’a lebg sõngo? La wãn to la Rĩungã waoong na n kɩt tɩ Wẽnnaam daabã maane?
WẼNNAAM RĨUNGÃ SẼN YAA BŨMB NINGA
4. Wẽnnaam Rĩungã yaa bõe, la ãnd la a Rĩmã?
4 Wẽnnaam Rĩungã yaa goosneema Wẽnnaam a Zeova sẽn lugli, sẽn tar Rĩm a meng sẽn yãke. Ãnd n yaa Wẽnnaam Rĩungã Rĩma? Yaa a Zezi Kirist. A Zezi yaa Rĩm sẽn yaa kãseng n yɩɩd ninsaalbã nanambs fãa. B boond-a lame me tɩ “rĩm dãmb Dĩma la zu-soben dãmb Zusoaba.” (1 Tɩmote 6:15) A tara pãng n tõe n maan neer n yɩɩd naab buud fãa sẽn yaa ninsaala, hali n yɩɩg naab ning sẽn yaa-a sõma n yɩɩd a taabã fãa wã.
5. Yɛ la Wẽnnaam Rĩungã na n zĩnd n dɩ naamã, la yaa ãnd dãmb zut la a na n dɩ naamã?
5 Wẽnnaam Rĩungã na n zĩnda yɛ n dɩ naamã? Yɛ la a Zezi be? Y tẽrame tɩ b kʋ-a-la namsg ra-luk zugu, la tɩ rẽ poore, a vʋʋgame. A vʋʋgrã poor bilfu, a rʋʋ saasẽ. (Tʋʋma 2:33) Rẽnd yaa saasẽ la Wẽnnaam Rĩungã be. Yaa rẽ yĩng la Biiblã sẽn boond-a tɩ “saasẽ rĩungã.” (2 Tɩmote 4:18, NW) Baa ne Wẽnnaam Rĩungã sẽn be saasẽ wã, a na n dɩɩ naam tẽngã neb zutu.—Wilgri 11:15.
6, 7. Bõe n kɩt t’a Zezi yaa Rĩm-kãsenga?
6 Bõe n kɩt t’a Zezi yaa Rĩm-kãsenga? Pipi, a pa na n tol n ki ye. Biiblã maka a Zezi ne rĩm dãmb nins sẽn yaa ninsaalbã n yeel tɩ yẽ ‘bal n ka kiid ye, la a bee vẽenem pʋgẽ tɩ neb ka tõe n kolg ye.’ (1 Tɩmote 6:16) Woto rat n yeelame tɩ bõn-sõma nins fãa a Zezi sẽn maandã na n kaoosame. La a na n sɩd maana bõn-sõma sẽn yaa kãsems n kõ nebã.
7 Ges-y Biiblã bãngr-gom-kãngã sẽn yet bũmb ning a Zezi zugã: “[A Zeova] sɩɩga na n paa bãmb zugu, yaa yam ne yẽesem sɩɩga la saglg ne pãng sɩɩga la bãngre la [a Zeova] zoees sɩɩga. Bãmb na n maana sũ-noog Zusoaba zoees yĩnga. Bãmb ka na n bʋ yell tɩ zems bũmb ninga nin sẽn yã ye, la b ka na n kao bʋʋd tɩ zems bũmb ninga bãmb tʋba sẽn wʋm ye. B na n bʋʋ nimbãan dãmba yell tɩ zemse n kao bʋʋd ne tɩrlem n kõ dũniyã naong rãmbã.” (Ezai 11:2-4) Gom-kãensã wilgdame t’a Zezi ra na n wa yɩɩ tẽngã fãa gill Rĩm sẽn yaa tɩrg la sẽn tar nimbãan-zoeere. Yãmb rata naab sẽn yaa woto bɩ?
8. Ãnd dãmb n na n dɩ naam ne a Zezi?
8 Ad bũmb a to sẽn tar loees ne Wẽnnaam Rĩungã: A Zezi pa na n dɩ naamã a yembr ye. Neb a taab n na n dɩ naamã ne-a. Wala makre, tʋm-tʋmd a Poll yeela a Tɩmote: “Tõnd sã n tall tẽeb n ka base, tõnd na rɩ naam ne bãmb me.” (2 Tɩmote 2:12) N-ye, a Polle, a Tɩmote la wẽn-sakdb a taab nins Wẽnnaam sẽn yãkã na n naaga a Zezi n dɩ naam saasẽ Rĩungã pʋgẽ. Yaa neb a wãn n na n paam zu-no-kãngã?
9. Neb a wãn n na n naag a Zezi n dɩ naam, la yaa wakat bʋg la Wẽnnaam sɩng b yãkre?
9 Wa b sẽn wilg seb-kãngã sak a 7 pʋgẽ wã, tʋm-tʋmd a Zã paama vẽnegre, n yã “Pebila [a Zezi Kirist] sẽn yik n yas Sɩyõ tãngã [sẽn makd a saasẽ naamã] zugu, tɩ neb tus koabg la tus pis-naas la a naas sẽn da tar Pebila yʋʋr ne b ba wã yʋʋr sẽn gʋls b rĩyẽ wã be ne bãmba.” Neb 144000 kãensã yaa ãnd dãmba? A Zã meng yeta tõnd tɩ: “Bãmb na n pʋgda Pebila n dabd zĩig ninga fãa b sẽn dabda. B raa bãmb n yiis neba sʋka, tɩ b yɩ wa dẽenem biis Wẽnnaam ne Pebila yĩnga.” (Wilgri 14:1, 4, Kãab-paalgã Koe-noogo) N-ye, b yaa a Zezi Kirist karen-biis hakɩk b sẽn tũus tɩ b na n naag-a n dɩ naam saasẽ. B sẽn vʋʋg-b tɩ b paam saasẽ vɩɩmã poore, ‘bãmb na n dɩɩ naam dũniyã neb zut’ ne a Zezi. (Wilgri 5:10) A Zezi tʋm-tʋmdbã wakat tɛka, Wẽnnaam tũusa kiris-neb hakɩk sẽn na yɩl n lok neb 144000 sõore.
10. Bõe yĩng tɩ b sẽn yãk a Zezi ne neb 144000 tɩ b rɩ naam ãdem-biisã zutã yaa nonglem wilgri?
10 A Zeova sẽn yãk a Zezi ne neb 144000 tɩ b na n dɩ naam ãdem-biisã zutã yaa nonglem wilgri. D bãng t’a Zezi me yɩɩ ninsaala, la a mii namsg sẽn dat n yɛɛlga. A Poll yeelame t’a Zezi ‘ka a soab sẽn ka zoet tõnd nimbãanega tõnd pãn-komsem pʋgẽ ye, la yẽ rag n paama makr ne bũmb fãa wa tõndo, la a ka maan yel-wẽn baa bilf ye.’ (Hebre dãmba 4:15; 5:8) A na-rɩt-n-taasã me yɩɩ ninsaalb n nams la b maan sũ-mar toog pʋgẽ. Sẽn paase, b maoa ne b pãn-komsmã la bãas buud toor-toore. Hakɩka, b na n yɩɩ wʋmdb ne ãdem-biisã, zu-loees nins b sẽn segdã pʋgẽ.
BÕE LA WẼNNAAM RĨUNGÃ NA N MAANE?
11. Bõe yĩng t’a Zezi yeel t’a karen-biisã ra segd n pʋʋsame tɩ Wẽnnaam daabã maan saasẽ?
11 A Zezi sẽn wa n yeel t’a karen-biisã segd n pʋʋsame tɩ Wẽnnaam Rĩungã wa wã, a paasame tɩ b segd n pʋʋsame tɩ Wẽnnaam daabã maan saasẽ la tẽng zugu. Wẽnnaam bee saasẽ, la malɛg-sõmsã maanda a raabã be wakat fãa. La seb-kãngã sak a 3 pʋgẽ, d bãngame tɩ malɛg-wẽng n bas Wẽnnaam daabã maanego, la a tus a Ãdem ne a Hawa tɩ b maan yel-wẽnde. Sak 10 pʋgẽ, d na n bãnga bũmb ning Biiblã sẽn yet tõnd malɛg-wẽng kãng b sẽn boond t’a Sʋɩtãanã zug n paase. B kõo a Sʋɩtãan ne malɛgs nins sẽn yãk yam n tũ-a tɩ b boond-b tɩ zĩn dãmbã sor tɩ b kell n zĩnd saasẽ wakat bilf pʋgẽ. Rẽnd pa malɛgsã fãa n da maand Wẽnnaam daabã saasẽ ye. La Wẽnnaam Rĩungã sã n da wa sɩng naamã rɩɩbo, toeeng n da na n zĩndi. Rĩm paalg a Zezi Kirist b sẽn zĩnig naam geerẽ wã ra na n wa yika zabr ne a Sʋɩtãanã.—Wilgri 12:7-9.
12. Yel-kãsems a yiib bʋs la b bilg Wilgr 12:10 pʋgẽ?
12 Bãngr-goam nins sẽn pʋgdã bilgda bũmb nins sẽn da na n wa zĩndã: “La mam wʋma koe-kãseng [saasẽ] sẽn yeele: ‘Masã fãagr ne pãng la tõnd Wẽnnaam soolem ne bãmb Kirist pãnga waame, tɩ bõe, tõnd ba-biisa rõata [a Sʋɩtãan] sẽn da rõt bãmb tõnd Wẽnnaam taoor wĩntoog ne yʋngã b rig-a lame t’a sigi.’” (Wilgri 12:10) Yãmb yãa yel-kãsems a yiib nins b sẽn bilg Biiblã verse kãngã pʋgẽ wã bɩ? Pipi, Wẽnnaam Rĩungã Rĩm sẽn yaa a Zezi Kiristã sɩnga naam dɩɩbo. Yiib-n-soaba, b riga a Sʋɩtãan t’a yi saasẽ n wa tẽngã zugu.
13. B sẽn dig a Sʋɩtãan n yiis saasẽ wã waa ne bõe be?
13 Yɛl a yiibã waa ne bõe? Bũmb ning sẽn zĩnd saasẽ wã wɛɛngẽ, d karemdame: “Yaa woto yĩnga [saase,] la yãmb dãmb sẽn be be, bɩ y maan sũ-noogo.” (Wilgri 12:12) N-ye, malɛg-sõmsã sẽn be saasẽ wã kɩdemdame, bala, a Sʋɩtãan ne a zĩn dãmbã sẽn loogã yĩnga, malɛgs nins fãa sẽn ket saasẽ wã sakda Wẽnnaam a Zeova. Laafɩ la bãan zãng-zãng n be beenẽ wakat fãa. B maanda Wẽnnaam daabã saasẽ.
14. B sẽn dig a Sʋɩtãan n sik tẽng zugã waa ne bõe?
14 La yaa wãn to yẽ ne dũniyã? Biiblã yetame: “Toog bee ne neb nins sẽn be dũniyã zug la ko-kãsenga pʋgẽ wã. Tɩ bõe, Sʋɩtãanã sigame n wa yãmb nengẽ, la a sũ-puugra yaa kãsenga a sẽn bãng t’a wakat yaa bilfa yĩnga.” (Wilgri 12:12) A Sʋɩtãan sũur puuda b sẽn dig-a n yiis saasẽ t’a wakatã yaa bilfã yĩnga. A sũurã sẽn puugã yĩnga, a wata ne namsg bɩ “toog” tẽngã zugu. D na n zãmsa yɛl n paas “toog” ning a sẽn wat ne wã zug sak ning sẽn pʋgdã pʋgẽ. B sẽn dig a Sʋɩtãan t’a sig tẽngã zug t’a wat ne toogã yĩnga, d tõe n soka woto: Wãn to masã la Rĩungã na n kɩt tɩ Wẽnnaam daabã maan tẽng zugu?
15. Wẽnnaam daab ne tẽngã yaa bõe?
15 Tẽeg-y Wẽnnaam daab ne tẽngã sẽn yaa a soabã. Yãmb bãnga rẽ sak a 3 pʋgẽ. Edɛn zẽedẽ wã, Wẽnnaam wilgame t’a raabã yaa tɩ tẽn-kãngã yɩ arzãn sẽn pid ne ninsaalb sẽn pa kiid la sẽn yaa tɩrse. A Sʋɩtãan kɩtame t’a Ãdem ne a Hawa maan yel-wẽnde, la rẽ kɩtame tɩ Wẽnnaam daabã ne tẽngã pidsg viig wakat bilf yĩnga, la a raabã ne tẽngã pa toeem ye. A Zeova ket n datame tɩ ‘nin-tɩrs soog dũniyã n zĩnd a zug wakat sẽn ka sɛta.’ (Yɩɩl Sõamyã 37:29) La yaa Wẽnnaam Rĩungã n na n pids rẽ. Wãn to?
16, 17. Bõe la Daniɛll 2:44 yet tõnd Wẽnnaam Rĩungã wɛɛngẽ?
16 Ges-y bãngr-gomd ning sẽn be Daniɛll 2:44 pʋgẽ wã. Be d karemdame: “Rĩm dãmb kãens sẽn dɩt naam wakate, Wẽnnaam sẽn be yĩngra na n kɩtame tɩ soolem sẽn ka tõe n sãam la buud a taab sẽn ka tõe n deeg zĩndi. A na n wãa soolem kãens fãa tɩ b menem n bas-a t’a yaas wakat fãa.” Bõe la rẽ wilgd tõnd Wẽnnaam Rĩungã wɛɛngẽ?
17 Pipi, a wilgda tõnd tɩ b ra segd n lugla Wẽnnaam Rĩungã “rĩm dãmb kãens sẽn dɩt naam wakate,” bɩ rĩm dãmb a taabã sẽn ket n beẽ wakate. Yiib-n-soaba, a wilgda tõnd tɩ Rĩungã na n kaoosa wakat sẽn pa sate. Goosneema a to pa tõe n zab n deeg a zĩigã ye. Tãab-n-soaba, zabr n na n zĩnd Wẽnnaam Rĩungã ne dũni kãngã goosneemã rãmba sʋka. La yaa Wẽnnaam Rĩungã n na n tõoge. Sẽn na n baase, na n yɩɩ goosneem kãng bal n na n dɩ naam ãdem-biisã zutu. Rẽ la ãdem-biisã na n paam goosneema ning buud sẽn yaa-a sõma n yɩɩd a taabã fãa, tɩ rɩ naam b zugu.
18. B boonda yaoolem zabr ning sẽn na n zĩnd Wẽnnaam Rĩungã ne dũni kãngã goosneema rãmb sʋkã tɩ bõe?
18 Biiblã wilgda yɛl wʋsg yaoolem zabr ning sẽn na n zĩnd Wẽnnaam Rĩungã la dũni kãngã goosneema rãmbã sʋkã zugu. Wala makre, a yeta tõnd tɩ saabã sẽn kolgdã, malɛg-wẽnsã na n yelga ziri sẽn na yɩl n belg ‘dũniyã fãa nanambse.’ Bõe yĩnga? Yaa sẽn “na n tɩ tigis bãmb tɩ b wa Wẽnnaam Sẽn-tõe-fãa daar kãsenga zabre.” Tẽngã rĩm dãmb na n tigma taab “zĩig sẽn boond ne hebre goama tɩ Harmagedõ” wã. (Wilgri 16:14, 16) Verse kãensã b yiibã sẽn yet bũmb ningã yĩnga, b boonda yaoolem zabr ning sẽn na n zĩnd ninsaalbã goosneema rãmb ne Wẽnnaam Rĩungã sʋkã tɩ Armagedõ zabrã.
19, 20. Bõe n kɩt tɩ Wẽnnaam daabã pa maand tẽng zug masã?
19 Bõe la Wẽnnaam Rĩungã na n tũnug ne Armagedõ n maane? Leb-y n tẽeg-y Wẽnnaam daab ne tẽngã sẽn yaa a soabã. Wẽnnaam a Zeova ratame tɩ tẽngã wa pid ne nin-tɩrse, ninsaalb sẽn zems zãng sẽn maand a raabã Arzãn pʋgẽ. Yaa bõe n gɩdgd rẽ masã? Pipi, tõnd yaa yel-wẽn-maandba, n lʋɩt bãas la d kiidẽ. La d yãa sak a 5 wã pʋgẽ t’a Zezi kii tõnd yĩng sẽn na yɩl tɩ d tõog n vɩɩmd wakat sẽn pa sate. D tẽra gom-kãensã b sẽn togs a Zã Evãnzillã pʋgẽ wã: “Wẽnnaam nonga dũniyã hal tɩ b kõ b Biiga sẽn ka to, tɩ ned ninga fãa sẽn tẽed bãmb kõn sãam ye, la a na paam vɩɩm sẽn ka sɛta.”—Zã 3:16.
20 Zu-loɛɛg a to n be. Neb wʋsg tʋmda tʋʋm-wẽnse. B yagda ziri la b yoaada. B pa rat n maan Wẽnnaam daabã ye. Neb nins sẽn tʋmd tʋʋm-wẽnsã na n paama sãoong Wẽnnaam zabrã sẽn yaa Armagedõ wã sasa. (Yɩɩl Sõamyã 37:10) Bũmb a to sẽn kɩt tɩ b pa maand Wẽnnaam daabã tẽng zugã yaa goosneema rãmbã sẽn pa sõngd nin-buiidã tɩ b maan rẽ wã yĩnga. Goosneema rãmb wʋsgo, sã n pa pãng la b pa tare, b yaa toose, bɩ zãmb rãmba. Biiblã togsda vẽeneg tɩ: “Ninsaal tõe a to n maand-a wẽnga.”—Koɛɛg Soaba 8:9.
21. Wãn to la Rĩungã na n kɩt tɩ Wẽnnaam daabã maan tẽng zugu?
21 Armagedõ poore, yaa goosneema yɛng bala, sẽn dat n yeel tɩ Wẽnnaam Rĩungã n na n dɩ naam ãdem-biisã zutu. Rĩung kãng na n maana Wẽnnaam daabã la a wa ne bark wʋsgo. Wala makre, a na n yõka a Sʋɩtãan ne a zĩn dãmbã n page. (Wilgri 20:1-3) B na n kɩtame t’a Zezi maoongã naf wẽn-sakdbã, tɩ rẽ na n kɩt tɩ b pa na n lʋɩt bãas la b kiidẽ yɛs ye. La Rĩungã naam wakate b na n tõog n vɩɩmda wakat sẽn pa sate. (Wilgri 22:1-3) B na n kɩtame tɩ tẽngã lebg arzãna. Woto, Rĩungã na n kɩtame tɩ Wẽnnaam daabã maan tẽng zugu, la a na n kɩtame tɩ Wẽnnaam yʋʋrã paam waoogre. Rẽ rat n yeelame tɩ bõe? Rat n yeelame tɩ Wẽnnaam Rĩungã naam sasa, wakat n na n wa zĩnd tɩ nebã fãa na n waoog a Zeova yʋʋrã.
WAKAT BƲG LA WẼNNAAM RĨUNGÃ NA N KƖT T’A RAABÃ MAAN TẼNGÃ ZUGU?
22. Bõe n kɩt tɩ d miẽ tɩ Wẽnnaam Rĩungã pa wa sasa ning a Zezi sẽn da wa n be tẽng zugã bɩ a vʋʋgrã poor bala?
22 A Zezi sẽn wa n yeel a karen-biisã tɩ b pʋʋs tɩ “yãmb soolem wa” wã, ra yaa vẽeneg tɩ soolmã bɩ Rĩungã ra nan pa wa sasa kãng ye. A Zezi sẽn wa n dʋ saasẽ wã tɩ Rĩungã waame bɩ? Ayo, bala a Pɩɛɛr ne a Poll fãa yeelame t’a Zezi sẽn wa n vʋʋgã, bãngr-gomd ning sẽn be Yɩɩl Sõamyã 110:1 pʋgẽ wã pidsa a zugu. Be d karemdame: “[A Zeova] koɛɛga mam Soaala yĩnga: ‘Zĩnd mam dɩtg hal tɩ m kɩt tɩ f tab f bɛɛbã.’” (Tʋʋma 2:32-35; Hebre dãmba 10:12, 13) A ra segd n gũume tɩ wakat ning ta.
Rĩungã naam wakate, Wẽnnaam daabã na n maana tẽng zug wa a sẽn maand saasẽ wã
23. a) Wakat bʋg la Wẽnnaam Rĩungã sɩng naam dɩɩbo? b) Bõe yell la d na n gom sak ning sẽn pʋgdã pʋgẽ?
23 La rẽ ra segd n kaoosa wakat a wãna? Yʋʋmd 1900 sẽn wa n kolgdẽ wã, neb sẽn da vaeesd Biiblã ne pʋ-peelem magame n mik tɩ gũubã wakat da na n saa yʋʋmd 1914. (Sẽn na yɩl n bãng n paas yʋʋm kãng zug bɩ y ges Vẽnegr sẽn be seb-neng 215-18 pʋgẽ wã.) Dũniyã yɛl nins sẽn sɩng ne yʋʋmd 1914 sɩd wilgdame tɩ Biiblã zãmsdbã sẽn geelã ra zemsame. Biiblã bãngr-goam pidsg wilgdame tɩ yʋʋmd 1914, Kirist lebga Rĩm tɩ Wẽnnaam saasẽ Rĩungã sɩng naam dɩɩbo. Woto yĩnga, d vɩɩ “wakat bilf” ning sẽn ket a Sʋɩtãan yĩngã. (Wilgri 12:12; Yɩɩl Sõamyã 110:2) D tõe n yeela ne bas-m-yam me tɩ ka la bilfu, Wẽnnaam Rĩungã na n kɩtame t’a raabã maan tẽng zugu. Yãmb getame tɩ woto yaa koe-noog bɩ? Yãmb tẽedame tɩ yaa sɩd bɩ? Sak ning sẽn pʋgdã na n sõng-y lame tɩ y yã tɩ Biiblã sɩd wilgda woto.


c: application/epub+zip

text:
Yɩɩll a 9 la pʋʋsgo
gt sak 91-92 (Min. 30)
Biiblã karengo: Bʋkaoodba 11-14 (Min. a 8)
N° a 1: Bʋkaoodba 13:15-25 (Min. a 3 bɩ sẽn pa ta woto)
N° a 2: A Anne (N° a 2): Sẽn kɩɩsd-a sɩdã pa na n tõog ye—it-1 s.n. 125 (Min. a 5)
N° a 3: Biiblã tara goam sẽn zems ne siãnsã bɩ?—igw s.n. a 7 s. a 1-3 (Min. a 5)
Min. 15: “Bõe yĩng tɩ d segd n ‘wɩng ne tʋʋm-sõma maanego’?” Sõsg ne kɛlgdbã. Ges saglsã sẽn be yʋʋmd 2002 sigr kiuug pipi daar Gũusg Gasgã neng 31-32 sull 17-19 pʋgẽ wã.
Min. 15: “D paas d koe-moonegã minim: D sẽn tõe n tũnug ne ẽntɛrfon n taas ned koɛɛgã to-to.” Sõsg ne kɛlgdbã. Ẽntɛrfon sã n pa wae yãmb moonegã zĩigẽ, bɩ y ges y sẽn tõe n tik saglsã sẽn be gom-zug ning sẽn yet tɩ “Ad y sẽn tõe n maan dẽ to-to” wã, n welg zu-loe-kãensã. 1) Yãmb wẽe kʋɩlenga, tɩ tʋʋm-biig wa pake. 2) Yãmb wẽe kʋɩleng tɩ zakã soab pa pʋgẽ n sok tɩ yaa bõe la yãmb data. 3) Zakã soab paa yɩɩga, wala makre, a lɩka fenetrẽ, tɩ yãmb yas rig-noorẽ wã, tɩ kɩt tɩ yaa toog tɩ y sõs ne-a. Kɩt tɩ b mak n wilg d sẽn tõe n welg zu-loe-kãensã a yembr to-to.
Yɩɩll 33 la pʋʋsgo
Yãmb wɩngda ne tʋʋm-sõma maaneg bɩ? D sẽn yaa Rĩungã koe-moondbã, d sɩd segd n wɩnga ne tʋʋm-sõma. Bõe yĩnga? D maag d yĩng n vaees Tɩt 2:11-14 goamã:
Vɛrse 11: “Wẽnnaam barkã” yaa bõe, la wãn to la a nafd tõnd ned kam fãa?—Rom 3:23, 24.
Vɛrse 12: Wãn to la Wẽnnaam barkã sõngd tõndo?
Vɛrse 13 and 14: Wẽnnaam sẽn kɩt tɩ tõnd lebg yɩlem a nifẽ wã, bõe la d saagd n na n paame? La bõe yĩng tɩ Wẽnnaam sõng tõnd tɩ d bas tʋʋm-wẽns n lebg yɩlem a nifẽ?
Wãn to la vɛrse-kãensã kengd yãmb ned kam fãa raood t’a rat n wɩng ne tʋʋm-sõma maanego?
Bũmb ning sẽn kɩt tɩ tar yõodo: Tõe n yaa toog ne koe-moondb kẽer tɩ b tũnug ne ẽntɛrfon n taas koɛɛgã. La bõe n tõe n sõng-d tɩ zu-loe-kãngã ra boog d yẽesmã? D tẽeg tɩ tõe tɩ yaa ne manesem-kãngã bal la d na n paam tɩ koe-noogã ta neb kẽere. (Rom 10:14) Kibay toor-toor n wilgd tɩ d tõe n sɩd tũnuga ne ẽntɛrfon n moon koɛɛgã tɩ wom biisi. (Ges-y yʋʋmd 2011 aniyɛɛrã neng 65-66 la yʋʋmd 2000 aniyɛɛrã neng 54, s a 3.) Ad sagls a wãn sẽn tõe n sõng-do.
Zak pʋgẽ Biibl zãmsgã sasa, bɩ y maan mak-n-wilgi, tɩ yaa wa koe-moond sẽn tũnug ne ẽntɛrfon n taasd ned koɛɛgã.
Yɩɩll 80 la pʋʋsgo
gt sak 93-94 (Min. 30)
Biiblã karengo: Bʋkaoodba 15-18 (Min. a 8)
N° a 1: Bʋkaoodba 16:13-24 (Min. a 3 bɩ sẽn pa ta woto)
N° a 2: Koe-bʋg la Biiblã taasd tõndo?—igw s.n. a 8 s. a 1-4 (Min. a 5)
N° a 3: A Apolos: A yɩɩ sik-m-meng soaba, n da mi goam me, la a tar yẽesem—w13-MM 1/4 s.n. a 9-10 s. a 9-11 (Min. a 5)
Min. 15: D segl d mens n moon koe-noogã ne yẽesem. Sõsg ne kɛlgdbã. Bõe yĩng tɩ d sã n wa segend n na n yi koɛɛgã mooneg bɩ d segd n deng n pʋʋs a Zeova? (Yɩɩl 143:10; Tʋʋ. 4:31) Bõe me la d segd n maane? (Ɛs. 7:10, MN) Rẽ poore, bõe la y tog n sui y koe-moonegã korgẽ? Y sã n segl y mens sõma, nafa bʋs la y na n paame? (Ges yʋʋmd 2008 sẽoog kiuug pipi daar Gũusg Gasgã neng 17-18 sull a 9.) Wãn to la yãmb segend y meng koe-moonegã yĩnga? Kos koe-moond t’a maan mak-n-wilgi. Yaa ned sẽn dat n yi koe-moonegã, n wilgd a sẽn tikd seb-vãadã, periodik-rãmbã la sɛb a taab n segend a meng to-to. Rẽ poore, a na n suiya a sɛbã a korgẽ, la a ges a sã n tõe n talla a portaablã n wilg ned tõnd video-rãmb wall bũmb a taaba. Sagl kɛlgdbã fãa tɩ b modg n segend b mens sõma koe-moonegã yĩnga. (2 Tɩm. 3:17)
Min. 15: “Y na n dɩka a Zeova ne a Zezi naoore, n moon koɛɛgã ne yẽesem tẽegrã kiis sasa bɩ?” Sogsg la leoore. Kɩt tɩ b kõ kɛlgdbã fãa tẽegrã booll seb-vãoogã tɩ y sõse. Kɩt me tɩ b tik saglsã sẽn be neng a 4 n maan mak-n-wilg koɛɛg-koɛɛga.
Yɩɩll 30 la pʋʋsgo
1. Bõe la a Zeova Kaset rãmb modgd n maand tẽegrã kiis sasa?
1 A Zeova pidsda a raab buud fãa ne yẽesem. Ezai 9:6 goma Wẽnnaam Rĩungã sẽn na n wa ne bark ninsã kẽer yelle, n yeel tɩ yaa “Saasẽ-pãng-soabã [“yẽesmã,” MN] n na n maan woto.” Wẽnnaam Bi-riblã sẽn wa n be tẽngã zugã me, a teela tũudum hakɩkã ne yẽesem. (Zã 2:13-17; 4:34) Yʋʋmd fãa, tẽegrã kiis sasa, koe-moondb milyõ-rãmb n modgd n dɩkd a Zeova ne a Zezi togs-n-taar yẽesmã wɛɛngẽ. Yãmb me na n maana woto bɩ?
2. D sã n moon koɛɛgã ne yẽesem tʋʋlg kiuug rasem a 7 tɛka, bõe la d na n tõog n maane?
2 Seb-vãoogã pʋɩɩbo: Rõandã, d na n sɩnga seb-vãoogã pʋɩɩb tʋʋlg kiuug rasem a 7 sibrã daare. Bɩ d segl mens masã, n wa tõog n naag n pʋɩ seb-vãoogã sõma. Tigimsã neb na n moona koɛɛgã ne sũ-noog n bool b moonegã zĩig neb wʋsg tɩ b wa tẽegrã. D mao n kõ seb-vãoogã d tʋmd-n-taase, d roagdba, d karen-bi-taase, neb nins d sẽn da zoe n moon koɛɛgã, la neb a taaba. Pa rẽ bɩ d kẽ jw.org n telesarz seb-vãoogã, n tool-ba.
3. Wãn to la d tõe n moon koɛɛgã n paas tʋʋlg la tʋʋl-nif kiisã?
3 Sõngr so-pakrã: D yẽesmã na n kɩtame me tɩ d moon koɛɛgã n paase. Sãmbg sẽn ka be, koe-moondb wʋsg na n tõog n yɩɩ sõngr so-pakdb tʋʋlg la tʋʋl-nif kiisã. Bala ki-kãense, koe-moond sã n data, a tõe n yɩɩ sõngr so-pakda, n moon lɛɛr 30. Yãmb zak pʋgẽ Biibl zãmsgã sasa, wall y sã n wa n zãmsd Biiblã y ye, bɩ y bao y sẽn tõe n maan to-to n yɩ sõngr so-pakda. (Yel. 15:22) Y sã n naag n pʋɩ seb-vãoogã ne yẽesem, tõe n kɩtame tɩ neb a taabã tʋll n dɩk y togs-n-taare. Woto yĩnga, gom-y ne y taabã yãmb sẽn magd n na n moon to-to wã. Y sã n maneg y yɛlã sẽn na yɩl n moon koɛɛgã ne yẽesem, y rɩkda a Zezi togs-n-taare.—Mark 6:31-34.
4 D sã n dɩk a Zeova ne a Zezi naoor n tall yẽesem tẽegrã kiis sasa, d na n paama barka. Wala makre, d na n tõogame tɩ koe-noogã ta d moonegã zĩig neb wʋsgo. Sẽn paase, d sũy na n yɩɩ noogo, bala d maanda a Zeova raabo, la d sõngd nebã. (Tʋʋ. 20:35) La sẽn yɩɩd fãa, d Wẽnnaamã ne a Bi-riblã sẽn tʋmd b tʋʋmã ne yẽesmã sũy na n yɩɩ noog ne-do.
Yɩɩll 21 la pʋʋsgo
gt sak 95-96 (Min. 30)
Biiblã karengo: Bʋkaoodba 19-21 (Min. a 8)
Wẽnnaam tʋʋmdã lekoll lebg-n-gese (Min. 20)
Min. 10: Sõsg tõnd tigingã yĩnga.
Min. 10: D rɩk a Zezi togs-n-taare, n tall yẽesem tũudum hakɩkã pʋgẽ. Diskuur sẽn tik yʋʋmd 2013 sig-noy kiuug pipi daar Gũusg Gasgã neng 12 sull a 2, la yʋʋmd 2010 yʋʋm-sar kiuug pipi daar Gũusg Gasgã neng 17-19 sull 12-16. Wilg bũmb ning sẽn kɩt tɩ koɛɛgã mooneg yaa ‘tʋʋm-sõng’ kiris-nebã sẽn segd n nongẽ. (Tɩt 2:14) Wilg d sẽn bãng sɩdã sẽn kɩt tɩ d moond koe-noogã ne yẽesem la d modgd n zãmsd nebã Biiblã to-to. Pẽg tigingã nebã b sẽn wɩngd ne tʋʋm-sõma maanegã.
Min. 10: “D gom a Zezi yell ne yẽesem.” Sõsg ne kɛlgdbã. Kos koe-moond t’a maan mak-n-wilgi. A na n tika yʋʋmd 2014 sig-noy kiuug pipi daar Gũusg Gasgã seb-neng 10, sull a 8 wã, la a paas makrã sẽn be seb-neng 11, sull 13 wã.
Yɩɩll a 5 la pʋʋsgo
B na n leoka sogsg nins sẽn pʋgdã Wẽnnaam tʋʋmdã lekollẽ, yʋʋmd 2015, wao-fugdg kiuugã rasem 23 semennã.
Bõe yĩng tɩ d tõe n yeel tɩ pĩnd Israyɛllã solgr tẽnsã ra yaa toor ne bu-zẽmsã bi-beesã sẽn da solgd zĩis ninsã? (Zoz. 20:2, 3) [Yʋʋm-vẽkr a 5, w10 1/11 15 s. a 4-6]
Bõe n kɩt t’a Zozue tõog n togs Zozue 23:14 goamã ne a sũur fãa, la bõe yĩng tɩ tõnd me tõe n bas d yam t’a Zeova pʋlemsã na n pidsame? [Yʋʋm-vẽkr 12, w07-MM 1/11 26 s. 19]
Bõe yĩng tɩ b yãk Zida buudã pipi tɩ b kẽng n tɩ reeg zĩig ning b sẽn kõ-bã? (Bʋk. 1:2, 4) [Yʋʋm-vẽkr 19, w05-MM 1/3 8 s. a 5]
Bõe yĩng t’a Barak pẽdg no-rɛɛs poak a Debora t’a yãag-a zabrẽ wã? (Bʋk. 4:8) [Yʋʋm-vẽkr 19, w05-MM 1/3 9 s. a 4]
A Zedeõ sẽn pʋd tẽn-kugrã a sẽn maanã yʋʋr ningã wilgda bõe, la yam bʋg la d tõe n dɩke? (Bʋk. 6:23, 24) [Yʋʋm-vẽkr 26, w14-MM 1/2 24-25 s. a 9]
A Zedeõ sẽn leok Efrayim nebã sẽn wa n na n zab ne-a wã to-to wã wilgda tõnd bõe? (Bʋk. 8:1-3) [Wao-fugdg a 2, w05 15/7 16 s. a 4]
Rẽ yĩnga a Zɛfte sẽn wa n maand a pʋlengã, yaa ned la a ra rat n wa kʋ n maan maoong bɩ? (Bʋk. 11:30, 31) [Wao-fugdg a 9, w05-MM 1/3 10 s. a 1]
Bʋkaoodb 11:35-37 yeelame t’a Zɛfte bi-pʋglã tũ a ba wã sẽn pʋlmã. Bõe n sõng-a t’a tõoge? [Wao-fugdg a 9, w11-MM 1/12 22-23 s. 15-16]
B sẽn yeel tɩ Israyɛll sẽn da wa n pa tar dĩma ‘ned kam fãa maanda a sẽn datã’ rat n yeelame tɩ tẽngã pʋgẽ da yaa zũnd-zãnd bɩ? Wilg-y y leoorã võore. (Bʋk. 17:6) [Wao-fugdg 16, w05-MM 1/3 10 s. 15]
Israyɛll nebã sẽn pʋʋs a Zeova naoor a yiib n yaool n tɩ zab ne Bẽnzame buudã n pa tõogã, wilgda tõnd bõe? (Bʋk. 20:14-25) [Wao-fugdg 23, w11 15/9 32 s. a 1-4]
D sã n mi d sẽn na n sõng nebã to-to tɩ b bãng a Zezi sõma, paasda d yẽesmã. A Zezi la tẽeb hakɩkã yẽbgr pãng kugri. (Ef. 2:20) Yaa a Zezi maasem yĩng bal la d tõe n wa paam fãagre. (Tʋʋ. 4:12) Woto yĩnga, segdame tɩ d sõng nebã tɩ b bãng tʋʋmd ning a Zezi sẽn tar Wẽnnaam daabã pidsg pʋgẽ. Tũudum wʋsg wilgda nebã bũmb toor-toor sẽn pa yit Biiblã pʋgẽ. Bʋko, tõe n yɩɩ sabab tɩ nin-kãensã wa kong bark nins sẽn tẽed-b a Zezi wã sẽn na n paamã. D sã n nong tũudum hakɩkã ne d sũur fãa, d na n sõnga sũ-tɩrs rãmbã tɩ b bãng a Zezi sõma, la b bãng tʋʋmd ning a sẽn tar Wẽnnaam raabã pidsg pʋgẽ. Woto wã, tẽegrã kiis sasa bɩ d gom a Zezi yell ne yẽesem.
Yɩɩll a 5 la pʋʋsgo
gt sak 97 (Min. 30)
Biiblã karengo: Rut 1–4 (Min. a 8)
N° a 1: Rut 3:14–4:6 (Min. a 3 bɩ sẽn pa ta woto)
N° a 2: A Akila: Moon-y koɛɛgã ne yẽesem la y yɩ sãamb-reegdba—w11-MM 1/1 s.n. 17 s. 11, 12 (Min. a 5)
N° a 3: Kiristã yaa Rĩm sẽn yaa sik-m-meng soaba, la sẽn tar tõogo—igw s.n. a 8 s. a 5–s.n. a 9 s. a 4 (Min. a 5)
Min. 10: D segl d mens n kãab nebã periodik-rãmbã tʋʋlg kiuugã. Sõsg ne kɛlgdbã. Reng n tik saglsã sẽn be seb-neng a 4 n kɩt tɩ b maan mak-n-wilg a yiibu, tɩ y ges y sẽn tõe n kãab ned periodik fãa to-to. Sagl koe-moondbã tɩ b modg n karem periodik fãa sõma.
Min. 10: “D tall yẽesem n keng taab raood tɩ d wɩng ne tʋʋm-sõma.” Sõsg ne kɛlgdbã. Wilg wao-fugdg kiuug tʋʋmdã tigiss sõss toor-toorã sẽn teel kiuugã gom-zugã to-to.
Min. 10: Wãn-wãn la tõnd maan-yã? Sõsg ne kɛlgdbã. Kos kɛlgdbã tɩ b wilg “D paas d koe-moonegã minim: D sẽn tõe n tũnug ne ẽntɛrfon n taas ned koɛɛgã to-to” sõsgã sã n naf-b lame. Kos-b me tɩ b wilg sogsg a tãabã d sẽn vaeesã sẽn sõng-b to-to.
Yɩɩn-paalle. “Tõnd Wẽnnaam, fo yʋʋrã la a Zeova,” la pʋʋsgo
Tẽegre: Yɩta sõma tɩ b reng n ning yɩɩllã tɩ tigingã neb kelge, rẽ poor bɩ b lebs n ning tɩ b naag n yɩɩle.
Hebre dãmb 10:24 sagend-d lame tɩ d “tẽeg taab yelle,” la tɩ d “yik taab ratem tɩ maan nonglem la tʋʋm-sõma.” Tõnd mak-sõngã la d tẽebã tõe n kenga d tẽed-n-taasã raoodo. Togsd-y y taabã yãmb sẽn moond koɛɛgã to-to tɩ womd biisi. Modg-y tɩ b neẽ t’a Zeova raabã maaneg kõt-y-la sũ-noogo. La gũus-y n da makd y tʋʋm-sõma wã ne y taabã ye. (Gal. 6:4) Bao-y n keng-y y taabã raood tɩ b “maan nonglem la tʋʋm-sõma,” la y ra ningd-b taal n dat tɩ b tʋm “tʋʋm-sõma” ye. (Ges-y École du ministère sebrã neng 158 s. a 3) Tõnd sã n kengd d tẽed-n-taasã raood ne nonglem, d na n tõogame tɩ b tʋm tʋʋm-sõma. Wala makre, b na n sõnga b taabã tɩ b paam bũmb kẽer sẽn yaa tɩlae ne-bã, wall b moond koɛɛgã ne yẽesem.—2 Kor. 1:24.
Sɛb nins d sẽn na n kãab nebã wao-fugdg kiuugã: Koe-noog sẽn yit Wẽnnaam nengẽ! sebrã, pa rẽ bɩ La vie a-t-elle été créée ? sebrã, wall seb-kãensã sẽn tar nens 32 wã a yembre: Kelg-y Wẽnnaam, Kelg-y Wẽnnaam n paam n vɩɩmd wakat sẽn kõn sa, Yãmb yãa vɩɩm sẽn pa satã sor bɩ? La Bible — Quel est son message ? Tʋʋlg la tʋʋl-nif kiisã: Gũusg Gasgã ne Réveillez-vous ! wã. Sig-noy kiuugã: Biiblã sɩd yetame tɩ bõe? pa rẽ bɩ seb-vã-kãensã a yembre: Yãmb tagsg yaa bõe ne Biiblã?,Vɩɩmã na n yɩɩ wãn beoog daare?, Bõe n wat ne sũ-noog zak pʋgẽ?, Dũniyã bee ãnd soab nugẽ?, Namsgã na n wa saame bɩ?, Sẽn ki-bã tõe n sɩd vʋʋgame bɩ? wall Le plus grand des noms.
Yʋʋmd 2015 tẽegrã poor sõsgã (discours spécial) gom-zug la woto: “Sũ-noog hakɩk na n wa zĩnda zagsã pʋsẽ.”
“Tõnd pʋɩta seb-vãoog n boond nebã tɩ b wa naag-d n maan bũmb sẽn tar yõod wʋsgo. Tʋʋl-nif kiuugã rasem a 3, dũniyã gill zugu, neb milyõ-rãmb n na n tigim taab n tẽeg a Zezi Kirist kũumã, la b kelg sõsg sẽn na n wilg a kũumã sẽn nafd tõnd to-to. Seb-vãoogã la woto. A zugã, b wilga tigsgã zĩiga, la a sẽn na n yɩ wakat ninga.”
“Tʋʋl-nif kiuugã rasem a 3 wã na n yɩɩ a Zezi Kirist kũumã tẽegr daare. Baraare, neb n na n tigim taab yãmb babgẽ wã, n tẽeg a Zezi Kirist kũumã yelle. Neb kẽer tẽedame t’a Zezi kũumã ka yõod ye. La yãmb yẽ? Y tagsdame t’a Zezi kũumã la a vʋʋgrã nafda ãdem-biisã bɩ? [Bas-y t’a leoke.] Kelg-y Biiblã sẽn yete. [Karm-y 1 Korẽnt dãmb 15:22, 26.] Seb-kãngã gomda a Zezi sẽn ki tɩ yɩ maoongã yelle, n wilgdẽ tɩ ka la bilfu, kũum pa na n le zĩnd ye.”
“Tõnd wilgda nebã ki-kãngã Réveillez-vous ! wã. [Wilg-y-yã-a sebrã gom-zugã.] Kẽer yetame tɩ Wẽnnaam beeme, tɩ sãnda yetẽ t’a kae ye. La yãmb tẽedame tɩ ãnd dãmb tagsg n zemse, tɩ d tõe n yeel tɩ b vɩɩmã na n wa talla barka? Sẽn tẽed-b tɩ Wẽnd beeme wã bɩ, bɩ sẽn yet-b tɩ Wẽnd kãe-yã? [Bas-y t’a leoke.] Kelg-y bũmb Wẽnnaam sẽn pʋlem tɩ kengd neb wʋsg raoodo. [Karm-y Yɩɩl Sõamyã 37:10, 11.] Seb-kãngã wilgda bʋʋm a naas sẽn kɩt tɩ d segd n bao n bãng Wẽnnaam sã n sɩd beeme.”
▪ Bãag ning b sẽn boond tɩ Ebola wã bee Liberia. La baa sẽn pa nana wã, sa-sik kiuugã pʋgẽ, koe-moondb wʋsg pʋɩya seb-vãadã ne yẽesem. Wala makre, bãmb 1228 yɩɩ sõngr so-pakdba. Woto rat n yeelame tɩ koe-moondb koabg sʋka, 19 n yɩ sõngr so-pakdb sa-sik kiuugã. Hakɩka, koe-moondb wʋsg moonda koɛɛgã ne yẽesem, n kengd neb milyõ-rãmb sũy sẽn sãam raoodo.
1 2 3 4
^ ***sn song 9 D pẽg tõnd Wẽnnaam a Zeova***
Yɩɩll a 9
D pẽg tõnd Wẽnnaam a Zeova
(Yɩɩl Sõamyã 145:12)
1. Pẽg Wẽnnaam! Pẽg-y-yã a Zeova!
Moon-y-yã a yʋʋrã zĩisã fãa!
Moon-y t’a bʋʋdã daar taame,
tɩ ãdem-biisã tog n bãng rẽ.
Wẽnnaam yeelame tɩ wakat taame
tɩ yẽ meng Biigã na n dɩ naam.
Bɩ tõnd moon koe-noogã tɩ nebã bãng
bark nins tõnd sẽn na n wa paamã.
(Reesgo)
Pẽg Wẽnnaam! Pẽg-y-yã a Zeova!
Hal tɩ nebã sɩd bãng a ziirã!
2. Pẽg Wẽnnaam! Zẽk-y y koees sõma,
pẽg-y-yã a yʋʋr ne yɩɩn-noodo!
Togs-y-yã a ziir sẽn ka to wã,
ne raoodo, la ne yãmb sũyã fãa.
Wẽnnaam ka to la yẽ tʋʋm me ka to,
la a rata nebã fãa neere.
A yaa nimbãan-zoɛt sẽn nong tõnd wʋsgo.
A kelgda tõnd pʋʋsgã daar fãa.
(REESGO)
Pẽg Wẽnnaam! Pẽg-y-yã a Zeova!
Hal tɩ nebã sɩd bãng a ziirã!
(Ges-y Yɩɩl 89:28; 105:1; Zer. 33:11.)
^ ***gt pp. 91-300 A Lazaar vʋʋgrã***
Sak 91
A Lazaar vʋʋgrã
A ZEZI ne neb nins sẽn da yãagd-a wã taa a Lazaar yaoogẽ wã masã. Ra yaa bok tɩ b pag a noorã ne kugri. A Zezi yeelame: “Bɩ y lak kugrã.”
La a Mart ra ka rat n sak ye, bala a ra nan ka mi a Zezi sẽn dat n maan bũmb ning ye. A yeelame: “Zusoaba, yẽ zoe n põogame, tɩ bõe, yaa rasem a naas masã la a ki-yã.”
La a Zezi sok-a lame: “Mam ka yeel foo tɩ fo sã n tẽ f na yã Wẽnnaam waoogr sɩda?”
Dẽ b laka kugrã. Rẽ poore a Zezi naka yĩngr n pʋʋs woto: “M Ba, mam pʋʋsda yãmb barka, yãmb sẽn leok maama yĩnga. Mam yẽ miimi tɩ yãmb leokda maam daar fãa. La yaa neb nins sẽn yas ka wã yĩng la mam yeel woto, tɩ bãmb tõe n tẽ tɩ yãmb n tʋm maam.” A Zezi ra pʋʋsda zãma wã sʋka, sẽn na yɩl tɩ neba bãng tɩ bũmb ning a sẽn da segend n na n maanã yaa ne tõog ning Wẽnnaam sẽn kõ-a wã maasem. Rẽ poore a zẽka a koɛɛg n yeele: “Lazaare, yi!”
Dẽ a Lazaar yiimi. A nusã ne a nao wã ra ket n loee ne pɛɛla, tɩ peend ra lud a nengã. T’a Zezi yeele: “Bɩ y vilg pɛɛlã n bas-a t’a kẽnge.”
Zʋɩf rãmbã wʋsg sẽn da wa n na n bels a Maari ne a Martã sẽn yã yel-solemdã, b tẽe a Zezi. La neb a taab n kẽng n tɩ togs Fariziẽ rãmbã bũmb ning sẽn maanã. Tao-tao bala bãmb ne maan-kʋʋdba kãsem dãmb tigma Zʋɩf rãmba bʋ-kaoodb sull kãsengã sẽn yaa Sãnedrẽ wã neba.
Maan-kʋʋd kãsem a Kayɩf, n paas Fariziẽ rãmb la Sadiseẽ rãmba, maan-kʋʋdba kãsem dãmba, ne sẽn da yɩ-b maan-kʋʋd kãsem dãmbã, bãmba fãa n da yaa Sãnedrẽ wã neba. Nin-kãensã wilga b sũ-sãang woto: “Tõnd na n maana bõe? Tɩ bõe, dao kãng maanda bõn-bãn wʋsgo. Tõnd sã n bas bãmba, neba fãa na n tẽe bãmba. La Rom dãmba na n wa sãama tõnd Wẽn-dooga ne tõnd buudã.”
Baa tũudmã taoor dãmb sẽn sak n deeg t’a Zezi ‘maanda bõn-bãn wʋsgã,’ sẽn pak-b n yɩɩdã yaa b ziirã la b naamã bala. Sẽn yɩɩd fãa a Lazaar vʋʋgrã yɩɩ yãnd meng-meng n kõ Sadiseẽ rãmbã, bala bãmb da ka tẽed tɩ vʋʋgr beeme ye.
Tõe t’a Kayɩf ra yaa Sadiseẽ. A yeela masã: “Yãmb ka mi baa fɩ ye. Yãmb ka mi tɩ yaa neer yãmb yĩng tɩ rao a yembr ki neba yĩng tɩ tõnd buuda fãa ra sãam la?”
Yaa Wẽnnaam n kɩt t’a Kayɩf yeel woto, bala kaoosg zugẽ tʋm-tʋmd a Zã gʋlsame: “La [a Kayɩf] ka gom woto ne a meng pãng ye.” Sɩd-sɩda, a Kayɩf sẽn da rat n yeel bũmb ningã yaa tɩ b segd n kʋʋ a Zezi sẽn na yɩl t’a ra leb n boog naam la tõog ning bãmb sẽn tar neba zutã pãng ye. La sã n yaa ne a Zã, ‘a Kayɩf togsa bãngr-goam n yeel t’a Zezi ra tog n kiimi, ka bãmb buuda yĩng bal ye, la yaa sẽn na yɩl n tigim Wẽnnaam kambã.’ Sɩd me Wẽnnaam daab yaa t’a Biriblã ki tɩ yɩ rond n yao neba fãa yĩnga.
A Kayɩf tõogame n kɩt tɩ Sãnedrẽ wã neb segl a Zezi kʋʋbo. A Zezi bãnga rẽ n yi zĩ-kãng n looge. La tõeeme tɩ ya a Nikodɛm sẽn yaa Sãnedrẽ wã ned n leb n ya a Zezi zoa wã n wɩdg-a yellã. Zã 11:38-54.
▪ Bõe yĩng t’a Zezi pʋʋs zãma wã sʋk n yaool n vʋʋg a Lazaare?
▪ Neb nins sẽn maan kaset ne vʋʋg-kãngã wã manesem yɩɩ wãn-wãna?
▪ Bõe n wilgd tɩ Sãnedrẽ wã neb yaa wẽnem dãmba?
▪ Bõe la a Kayɩf ra tʋll n maane, la bãngr-gom bʋg la Wẽnnaam kɩt t’a togse?
^ ***gt pp. 92-302 Wãoob piig sẽn paam sãoogr a Zezi yaoolem Zerizalɛm kẽndã wakate***
Sak 92
Wãoob piig sẽn paam sãoogr a Zezi yaoolem Zerizalɛm kẽndã wakate
SẼN na yɩl n põs Sãnedrẽ wã neb sẽn da rat n kʋ-a wã, a Zezi yii Zerizalɛm n kẽng Efrayim tẽnga. Efrayim ra bee Zerizalɛm rɩtg sẽnese, tõe tɩ kolga kɩlometr 25 ne Zerizalɛm. A paa be ne a karen-biisã, n zãag ne a bɛɛbã.
La yʋʋmd 33 Pakã sẽn da kolgdã, a Zezi leb n dɩka sore. A pasga Samari n kẽng Galile. Rẽ n ya a yaoolem waoong bab-kãngã pʋgẽ, sẽn deng a kũumã. A sẽn ta Galile, yẽ ne a karen-biisã tɩ lagma ne neb a taab sẽn da rebd Zerizalɛm Pakã yĩnga. B rɩka sor ning sẽn pasgd Peere soolmã, sẽn yaa Zʋrdẽ Kʋɩlgã yaangã.
B so-toakã sɩngrẽ, a Zezi sẽn da wa n kẽed Samari bɩ Galile tẽn-bil a yembrẽ, wãoob piig n wa n seg-a. Bã-wẽng kãngã rɩta neda yĩng bilf-bilfu: a soabã nus-bi, a nao-bi, a tʋba, a yõore, la a no-bɩmse. Sẽn na yɩl tɩ bãagã ra wa long neb a taabã, Wẽnnaam Tõogã ra yeta wãoobã wɛɛngẽ: “A lud a no-kõbdo. La bɩ a yeel tɩ: ‘Rẽgdo! Rẽgdo!’ La yẽ na n yɩɩ rẽgd a bãaga tɛk fãa. La bɩ a zĩnd toor sika zĩig yɩnga.”
Wãoob piigã tũu Wẽnnaam Tõogã sẽn yeel bũmb ning wãoobã wɛɛngẽ wã, n yals yɩɩga. La b ra zẽka b koees n kaasd woto: “Zezi, Zusoaba, bɩ y zoe tõnd nimbãanega!”
A Zezi sẽn tool n yã-bã, a kõ-b-la noor n yeele: “Kẽng n wilg-y maan-kʋʋdbã yãmb mense.” A Zezi yeela woto, bala Wẽnnaam Tõogã ra kõta maan-kʋʋdbã sor tɩ b togs tɩ wãoor sãoogame n yaa yɩlemde. Woto b tõe n sakame tɩ nin-kãensã leb n kẽ neb a taabã sẽn tar laafɩ wã sʋka.
Wãoob piigã sɩd talla bas-yard t’a Zezi tõe n maana yel-soalmã. Ne b sẽn da nan ka paam sãoogrã, b looga tao-tao n na n tɩ yã maan-kʋʋdbã. Sorã zugu, b paama keoor b sẽn tẽ a Zezi wã. B sɩngame n neẽ tɩ b bãagã sãoogame!
Wãoob a wɛ wã sẽn sãoogã kell n loogame. La wãoor a to wã sẽn yaa Samari nedã lebg n waa a Zezi nengẽ. Tɩ bõe? Bala a ra tara mi-beoog wʋsg a sẽn paam sãoogrã yĩnga. A zẽka a koɛɛg n pẽg Wẽnnaam. La a sẽn yã a Zezi wã, a wõgemda a taoor n pʋʋs-a barka.
A Zezi leokame: “Ka bãmb piig n paam maagra la? La neb a wɛ wã bee yɛ? Yaa sãan-kãngã bal n lebg n wa n na n kõ Wẽnnaam waoogr bɩ?”
Rẽ poore a yeela Samari nedã: “Yik n kẽnge, fo tẽeb n maag foom.”
Tõnd sẽn karem a Zezi sẽn sãoog wãoob piigã kɩbarã, d segd n ninga zãmsg ning a Zezi sok-kãngã sẽn tarã d yamẽ: “La neb a wɛ wã bee yɛ?” Zɩ-beoog ning neb a wɛ wã sẽn tallã yaa kongr sẽn yaa kãsenga. Rẽ yĩnga, tõnd me na n maana wala Samari neda, n wilg d mi-beoog ne Wẽnnaam, bũmb nins a sẽn kõt tõndã yĩnga, wala makre, vɩɩm sẽn-kõn-sa Wẽnnaam dũni paalgã sẽn yaa tɩrgã pʋgẽ saagr sẽn yaa waazibã bɩ? Zã 11:54, 55; Luk 17:11-19; Maankʋʋre 13:16, 17, 45, 46; Wilgri 21:3, 4.
▪ Wãn to la a Zezi maan tɩ b sẽn da baood n na n kʋ-a wã ka tõoge?
▪ Yɛ la a Zezi tũ-yã, la zĩ-bʋg la a ra rebda?
▪ Bõe yĩng tɩ wãoobã yals yɩɩga, la bõe yĩng t’a Zezi yeel-b tɩ b kẽng maan-kʋʋdbã nengẽ?
▪ Bõe la yel-kãngã segd n zãms tõndo?
^ ***igw p. 7 Sokr a 4: Biiblã tara goam sẽn zems ne siãnsã bɩ?***
SOKR A 4
Biiblã tara goam sẽn zems ne siãnsã bɩ?
“Yaa Wẽnnaam n yadg rɩtg sa-gãongã vɩʋʋgẽ, la yaa bãmb n ning dũniyã vɩʋʋgẽ.”
Zoob 26:7
“Kʋɩlsã fãa koom zoetame n kẽngd ko-kãsengã pʋgẽ, la ko-kãsengã ka pit ye. Zĩig ning ko-zoetmã sẽn kẽngdã, a gilgdame n le wa be yɛsa.”
Koɛɛg Soaba 1:7
“Bãmb bee dũni-gilgã zugẽ.”
^ ***sn song 54 D tall tẽebo***
Yɩɩll 54
D tall tẽebo
(Hebre dãmba 10:38, 39)
1. Wẽnnaam ra yãka yẽ neb n tʋm-ba,
tɩ b taas ninsaalbã yẽ koeese.
Masã Wẽnnaam Biigã meng yeta tõnd
tɩ d tek yam la d kos sugri.
(REESGO)
Tõnd tẽebã sã n sɩd tar pãnga,
na n kɩtame tɩ tõnd põse.
Tõnd sã n wilg tɩ d tara tẽebo,
d na n wa paama vɩɩm sẽn ka satã.
2. Tõnd sɩd saka Kristã noor ne d sũy fãa.
Tõnd moonda Rĩungã koɛɛg zĩig fãa.
Daar fãa la zĩig fãa, tõnd taasda koɛɛgã,
baa yɛlã sẽn yaa to-to.
(REESGO)
Tõnd tẽebã sã n sɩd tar pãnga,
na n kɩtame tɩ tõnd põse.
Tõnd sã n wilg tɩ d tara tẽebo,
d na n wa paama vɩɩm sẽn ka satã.
3. Tõnd tẽeb tara pãng wala baar sẽn kɩ.
Tõnd kõn yɛɛs n leb poorẽ ye.
Bɛɛbã sã n namsed tõndo, d miime tɩ
tõnd fãagrã kolgame.
(REESGO)
Tõnd tẽebã sã n sɩd tar pãnga,
na n kɩtame tɩ tõnd põse.
Tõnd sã n wilg tɩ d tara tẽebo,
d na n wa paama vɩɩm sẽn ka satã.
(Ges-y Rom 10:10; Ef. 3:12; Heb. 11:6; 1 Zã 5:4.)
^ ***sn song 33 Ra zoe-y bɛɛbã ye!***
Yɩɩll 33
Ra zoe-y bɛɛbã ye!
(Matɩe 10:28)
1. Kẽng-y-yã mam nebã,
moon-y Rĩungã koɛɛgã ne raoodo!
Da rig-y bɛɛbã taoor ye.
Togs-y sẽn nong-b sɩdã,
tɩ mam Bi-nongr a Zezi Krist
riga Sʋɩtãanã saasẽ,
la a na n pag-a-la bok pʋgẽ,
tɩ nebã paam b mense.
(REESGO)
Mam zo-rãmba, ra zoe-y bãmb ye.
Baa bãmb sã n zabda ne-yã.
Ned sã n sɩɩs mam kaset soaba,
yaa wa a sẽn tuk mam nifu.
2. Baa yãmb bɛɛbã sõor sã n waoogẽ,
baa bãmb sã n yɛɛsed yãmba,
bɩ b sã n gomd gom-nood ne-yã,
n bẽt sẽn pa gũusd-bã,
mam tãb-biisi, ra zoe-y bãmba,
baa zabrã sã n wɩng wʋsgo,
mam na n sõnga yãmb sẽn yaa m nebã
la m menes bɛɛbã fãa.
(REESGO)
Mam zo-rãmba, ra zoe-y bãmb ye.
Baa bãmb sã n zabda ne-yã.
Ned sã n sɩɩs mam kaset soaba,
yaa wa a sẽn tuk mam nifu.
3. Ra tags-y tɩ m basa yãmb ye.
Mam yaa yãmb pãng la y gãongo.
Baa bɛɛbã sã n kʋ yãmba,
mam tõeeme tɩ yãmb vʋʋge.
Ra zoe-y neb nins sẽn kʋʋd yĩngã,
la b ka tõe n kʋ sɩɩgã ye.
Teeg-y maam hal yãmb yõor tɛka,
tɩ y na paam vɩɩm sẽn kõn sa!
(REESGO)
Mam zo-rãmba, ra zoe-y bãmb ye.
Baa bãmb sã n zabda ne-yã.
Ned sã n sɩɩs mam kaset soaba,
yaa wa a sẽn tuk mam nifu.
(Ges-y Tõo. 32:10; Neh. 4:8; Yɩɩl 59:2; 83:3, 4.)
^ ***sn song 80 Sõmblmã***
Yɩɩll 80
Sõmblmã
(Yɩɩl Sõamyã 145:7)
1. Tõnd sẽn bãng Wẽnnaam sõmblemã,
kõta tõnd sũ-noog daar fãa.
Yẽ la tõnd Ba sẽn be saasẽ.
A sẽn maand fãa yaa sõma.
A zoeta tõnd nimbãanega,
tɩ yɩɩd tõnd sẽn tog ne wã.
Yẽ bal n sɩd tog ne pẽgre.
Yaa yẽ bal la d na n waooge.
2. A naana tõnd a meng wẽnego.
Rẽ n so tɩ tõnd sã n mao bɩ
tõnd tõe n dɩk a togs-n-taare,
n yɩ nin-sõma daar fãa.
Bɩ d kos Wẽnnaam t’a sõng tõndo,
tɩ d paam zʋg-sõma wʋsgo,
tɩ kɩt tɩ d maan sẽn yaa sõma
wakat fãa tɩ nebã yã.
3. Bɩ d maan nebã buud fãa neere,
sẽn yɩɩd fãa tõnd saam-biisã.
Bãmb la d na n maan neer n yɩɩda,
la d sõng neb a taabã me.
Tõnd tog n moona koe-noogã
tɩ nebã buud fãa wʋme.
Bɩ d ra tol n bak ned baa a ye.
Bɩ d kell n yɩ nin-sõmyã.
(Ges-y Yɩɩl 103:10; Mark 10:18; Gal. 5:22; Ef. 5:9.)
^ ***gt pp. 93-306 Ninsaal Biriblã sã n wa puki***
Sak 93
Ninsaal Biriblã sã n wa puki
A ZEZI ra ket n bee rɩtg babgã (Samari bɩ Galile). Yɩɩ wakat kãng la Fariziẽ rãmbã sok a Zezi Rĩungã waoong yelle. B ra tẽedame tɩ Rĩungã na n waa ne ziir tɩ neba fãa yã a pukrã vẽenega, la a Zezi yeelame: “Wẽnnaam [Rĩungã] waoong ka bãngd ne nin gesg ye. B kõn tol n yeel tɩ Wẽnnaam [Rĩungã] bee ka walla a bee ka sẽnẽ ye. Tɩ bõe, Wẽnnaam [Rĩungã] bee yãmb sʋka.”
A Zezi goam nins b sẽn lebg ka ne moor tɩ “bee yãmb sʋka” Biibl kẽer lebgame tɩ “bee yãmb pʋse.” Rẽ kɩtame tɩ neb kẽer tags t’a Zezi ra rat n yeelame tɩ Wẽnnaam Rĩungã rɩta naam a sõgen dãmbã sũyẽ. La ra yaa vẽeneg tɩ Wẽnnaam Rĩungã ka be Fariziẽ kãensã sẽn ka tẽebã, a Zezi sẽn gomd ne wã sũyẽ ye. La a ra bee bãmb sʋka, bala a Zezi Kirist Wẽnnaam sẽn yãk t’a yɩ a Rĩungã rĩma ra yasa bãmb sʋka.
Tõeeme tɩ yaa Fariziẽ rãmbã loogr poor la a Zezi leb n gom ne a karen-biisã Rĩungã waoong yelle. Sẽn da be a Zezi yamẽ n yɩɩd ra ya a sẽn na n wa be a Rĩungã naamẽ beoog daarã. Yaa rẽ yĩng la a sẽn keoog-b woto wã: “B na n yeela yãmb tɩ b bee ka, walla b bee ka sẽnẽ. Da kẽng-y ye, la ra tũ-y [ziri Mesi kãens] ye. Tɩ bõe, a wa sa-yãgb sẽn yit yĩngr zĩig a yembre n yãgd n tɩ ta zĩig a to wã, Ninsaal Biiga na n yɩɩ woto me bãmb daarã.” Dẽ, a Zezi ra wilgdame tɩ wala neb sẽn tõe n zĩnd zĩ-zãrsẽ n yã sa-yãgbã, woto me yẽ sẽn na n wa be a Rĩungã naamẽ wã kaset na n yɩɩ vẽeneg ne b rãmb nins fãa sẽn tʋll n yã rẽ wã.
Rẽ poore, a Zezi rɩka makr ne yɛl sẽn zĩnd pĩnda, n wilg manesem ning nebã sẽn na n wa talle, a sã n wa be a naamẽ wã beoog-daare. A wilgame: “Bũmb ninga sẽn zĩnd a Nowe wakata na n zĩnda Ninsaal Biiga wakat me. . . . Bũmb ninga sẽn zĩnd a Lot wakata me na n zĩndame. Neb ra rɩtame la b yũuda, b ra raadame la b koosdẽ, b ra bʋtame la b metẽ. La a Lot sẽn yi Sodom daare, bugum ne kidbr yii yĩngri n ni wa saag n sãam bãmb fãa. A na n yɩɩ woto me daar ninga Ninsaal Biiga sẽn na n pukã.”
A Zezi ra ka rat n yeel tɩ b sãama a Nowe ne a Lot wakatẽ nebã b sẽn da rɩte, n yũuda, n daad la b koosd teedã, n bʋtẽ, la b metẽ wã ye. Ba a Nowe ne a Lot ne b zagsã neb maana bõn-kãense. La yaa bõn-kãens maaneg n da pak neb a taabã tɩ b toog yaool n kae ne Wẽnnaam daabã ye. Yaa rẽ yĩng la b sẽn da sãam-bã. Leb n na n yɩɩ rẽ yĩng la b na n sãam neba, Kirist sã n wa puk to-kãsengã sẽn na n wa zãmaan-kãngã zugã sasa.
Sẽn na yɩl n wilg vẽeneg tɩ tara yõod tɩ neba yɩ tao-tao n sak Wẽnnaam b sã n yã kaset ning sẽn wilgd tɩ yẽ bee a Rĩungã naamẽ wã, a Zezi paasame: “Baraare ned ninga sẽn be roog zug t’a teed be roog pʋgẽ, bɩ a ra sig n dɩk ye. La ned ninga sẽn be pʋʋgẽ, bɩ yẽ ra leb poorẽ ye. Bɩ y tẽeg a Lot paga yelle.”
Kaset sã n wa wilg tɩ Kiristã bee a naamẽ wã, neba ka segd n bas tɩ b arzɛgsã nonglem kɩt tɩ b maan yood-yood n ka sak Wẽnnaam ye. Yaa wala a Lot pagã sẽn da wa n yit Sodomã, a sũurã ra tʋlla bũmb nins a sẽn bas poorẽ wã t’a wẽnemd n ges a poorẽ, la a lebga kugri.
A Zezi leb n bilga yɛl nins sẽn na n zĩnd a sã n wa be a Rĩungã naamẽ wã, n togs a karen-biisã: “Baraar yʋngo, neb a yiib sẽn gãe gãag a yembre, b na n dɩka a yembre la b bas a yembre. La pagb a yiib sẽn werd neerẽ, b na rɩk a yembre n bas a yembre.”
Rɩkrã zemsa ne a Nowe la a zakã rãmb sẽn kẽ koglgẽ wã, la ne malɛgsã sẽn peeg a Lot ne a zakã rãmb n yi Sodomã. Rɩkrã rat n yeelame tɩ fãagre, tɩ basgã rat n yeel tɩ sãoongo.
Zĩ-kãngã karen-biisã sok-a lame: “Yaa zĩ-bʋgo, Zusoaba?”
T’a Zezi leoke: “Dɩgr sẽn be zĩig ninga, yɩbrd tigimda zĩ-kãnga.” B rãmb nins b sẽn ‘dɩk’ tɩ b na n paam fãagrã yaa wala yɩbrd nin sẽn ne zĩ-zãrgẽ, b sẽn tigimd taab ‘dɩgrẽ’ wã yĩnga. Dɩgrã tɩ loee ne Kirist hakɩkã sẽn na n wa be a Rĩungã naamẽ tɩ neb nin ka neẽ wã, la ne tẽeb rɩɩb wʋsgã a Zeova sẽn kõtã. Luk 17:20-37; Sɩngre 19:26.
▪ Wãn-wãn la Rĩungã ra be Fariziẽ rãmbã sʋka?
▪ Wãn to la Kiristã sẽn na n wa be a Rĩungã naamẽ wã yaa wa sa-yãgbo?
▪ Bõe yĩng tɩ b na n sãam neb b tʋʋma yĩng Kirist sẽn wat n be a naamẽ wã sasa?
▪ Rɩkrã la basgã võor yaa bõe?
^ ***gt pp. 94-309 Pʋʋsg la sik-m-meng yaa tɩlae***
Sak 94
Pʋʋsg la sik-m-meng yaa tɩlae
A ZEZI sẽn da wa n be Zide, a rɩka makr sẽn wilgd tɩ tara yõod tɩ d wɩng ne pʋʋsgo. La masã a Zerizalɛm yaoolem kẽndã wakate, a leb n tẽega rẽ vẽenega. Tõeeme tɩ ya a Zezi sẽn da ket n be Samari bɩ Galile wã la a togs a karen-biisã kɩba-kãngã:
“Bʋ-kaood a ye n da be tẽng a yembr pʋgẽ n ka zoet Wẽnnaam ne neba nif me ye. La pʋg-kõor a yembr me n da be tẽn-kãng pʋgẽ n wa n yeel bʋ-kaoodã: [Bɩ y bʋ maam ne m bʋʋd-n-taaga bʋʋd tɩrga n kõ-m bʋʋm, Sebr Sõngo]. Bʋ-kaooda zãgsame n yeel t’a ka na n sõng-a ye. La a yaool n tagsame n yeel yaa: Baa mam sẽn ka zoet Wẽnnaam ne neba nifã, baoosgo, pʋg-kõ-kãngã sẽn pẽdgd maamã, mam na n sõng-a lame t’a ra wat daar fãa n namsd maam ye.”
Rẽ poore a Zezi togsa a kɩbarã sẽn tar zãmsg ningã, n yeele: “Kelg-y bʋ-kaood sẽn ka tɩrga sẽn yeele. La Wẽnnaam kõn sõng bãmb nin-tũusdsa sẽn zẽkd b koees n kot bãmb wĩntoog ne yʋnga [ba a sã n tara sũ-mar ne-b] bɩ?”
A Zezi ra ka rat n yeel tɩ Wẽnnaam a Zeova yaa wala bʋ-kaood kãngã sẽn ka tɩrgã ye. Ayo, bʋ-kaood sẽn ka tɩrg sã n na n saka kosg b sẽn maan-a ne pẽdgre, yaa vẽeneg tɩ Wẽnnaam sẽn yaa tɩrg la sõngã na n deega neb nins sẽn pẽdgd ne pʋʋsgã kosg n yɩɩda. Dẽ a Zezi paasame: “Mam yeta yãmba tɩ [Wẽnnaam] na n sõnga bãmb tao-tao.”
Naoor wʋsgo b mongda nin-talsã la naong rãmbã bʋʋm, n yaool n maand nin-bɛdã la rakãagbã lohorem. La Wẽnnaam na n kɩtame tɩ b sɩbg nin-wẽnsã wa sẽn zems yembo, la sẽn paase, a na n gesame t’a sõgen dãmbã paam bʋʋm, n kõ-b vɩɩm sẽn ka sɛta. La rẽ yĩnga, neb a wãn n sɩd kɩs sɩd tɩ Wẽnnaam na n kɩtame tɩ b kao bʋʋd tɩrg tao-tao?
Sẽn yɩɩd fãa a goma tẽeb ning d sẽn segd n tall ne pʋʋsgã pãngã yelle, n soke: “La Ninsaal Biiga sã n wa, b na n yãa tẽeb dũniyã zugu?” B basa sokrã n pa leok ye. La wõnda sokrã rat n wilgame tɩ Kiristã sã n wa wa a Rĩungã naamẽ, a ka na n mik tɩ neb wʋsg tara tẽeb a woto ye.
Neb kẽer n da be a Zezi kɛlgdbã sʋk n tar bas-m-yam tɩ loog ne b mensã tẽebo. B ra kɩsa sɩd tɩ b mens yaa tɩrse, la b ra paoogda neb a taabã. Tõe t’a Zezi karen-biisã kẽer meng ra bee b sʋka. Rẽ n so t’a Zezi togs nin-kãens kɩbar ning sẽn pʋgdã:
“Doap a yiib n da tũ taab n kẽng Wẽnnaam doogẽ n na n tɩ pʋʋse. Yembra yaa Fariziẽ la a to wã yaa yõor yaood dɛɛgda. Fariziẽ wã yalsame n pʋʋs a sũur pʋgẽ woto: Wẽnnaam, mam pʋʋsda yãmb barka mam sẽn ka wẽnd neb a taaba sẽn yaa fãadba la nin-wẽnse, la yoaadba la [wala] yõor yaood dɛɛgd kãnga me ye. Mam loeta noor naoor a yiib dasem a yopoe fãa pʋgẽ, mam yãkda piig pʋɩɩr ne bũmb fãa mam sẽn tara.”
B ra mii Fariziẽ rãmbã wala neb sẽn wilgd b tɩrlmã neb taoore, sẽn na yɩl tɩ neb a taabã yã n pẽge. B ra yãka no-loeer b mens yĩnga, n da minim n maand rẽ tẽne la lamus raare. B ra gũusda neer n yaood pʋtã zẽ-bõones piig pʋɩɩre. Kiis a wãn sẽn looge, Zãn Kibsã wakate, b ra wilga vẽeneg tɩ b kisa nin-buiidã, b sẽn yeel tɩ: “La neb kʋʋngã sẽn ka mi tõogã [sẽn dat n yeel tɩ Fariziẽ rãmbã sẽn da wilgd Tõogã võor to-to wã], b yaa neba, kãab wẽng sẽn be b zutu.”—Kãab-paalgã Koe-noogo.
A Zezi kẽnga ne a kɩbarã taoor n gom neb nins ‘b sẽn kãab wẽngã’ a ye yell woto: “La yõor yaood dɛɛgda yalsa yɩɩga n ka sak n doog ba a zug n ges yĩngr ye, a wẽe a yãoog n yeele: ‘Wẽnnaam, bɩ y zoe mam nimbãanega tɩ m yaa yel-wẽn soaba.’ ” La yõor yaood dɛɛgdã sɩd sak n deega ne sik-m-meng t’a kongame. Rẽ n so t’a Zezi yeel woto: “Mam yeta yãmba tɩ yẽ soab kuila ne tɩrlem la Fariziẽ wã ka paam ye. Tɩ bõe, ned ninga sẽn waoogd a menga a na paam paoogre, la ned ninga sẽn sikd a menga, a na paam waoogre.”
Woto a Zezi leb n wilga vẽeneg tɩ sik-m-mengã yaa tɩlae. B sẽn wub a Zezi karen-biisã zãmaan ning pʋgẽ wã, Fariziẽ rãmbã sẽn yaa tɩrs b mens nifẽ wã ra tara tõog neba zut sõma. Sẽn paase, wakat fãa neba ra nee naamã la kãsengã n yɩɩda. Rẽ n kɩt tɩ ka lingr ne-do, yam kãng sẽn bẽeg a Zezi karen-biisã mengã ye. Ad sɩd yaa zãmsg sẽn yaa sõma meng la a Zezi kõ sik-m-mengã wɛɛngẽ! Luk 18:1-14; Zã 7:49.
▪ Bõe yĩng tɩ bʋ-kaood sẽn ka tɩrgã baas n sak pʋg-kõorã kosgo, la kɩbar ning a Zezi sẽn togsã zãmsda tõnd bõe?
▪ A Zezi sã n wa, tẽeb bʋg buud la a na n bao n yã neba nengẽ?
▪ Ãnda rãmb la a Zezi togs a kɩbarã sẽn tɩ loe ne Fariziẽ la yõor yaood dɛɛgdã?
▪ Fariziẽ rãmbã manesem bʋg la d ka segd n talle?
^ ***igw p. 8 Sokr a 5: Koe-
SOKR A 5
Koe-bʋg la Biiblã taasd tõndo?
“Mam na n ninga beem foo ne pagã sʋka, la fo yagengã ne yẽ yageng sʋka. Yẽ yageng na n pogla fo zugu, la fo na n pogla yẽ na-kãsenkãare.”
Sɩngre 3:15
“Yaa fo yagensã yĩng la dũniyã buud fãa na n paam barka, fo sẽn sak mam noorã yĩnga.”
Sɩngre 22:18
“Tɩ yãmb soolem wa, tɩ yãmb daab maan dũniyã zug wa sẽn maand arzãna [saasẽ].”
Matɩe 6:10
“Wẽnnaam sẽn so laafɩ na n sãama Sʋɩtãanã tao-tao tɩ yãmb tab-a.”
Rom dãmba 16:20
^ ***w13 4/1 pp. 9-11 Rɩ-y Biiblã kareng yõodo***
9 Yaa sɩd tɩ tara yõod tɩ y karemd Biiblã daar fãa, la sẽn tar yõod n yɩɩd yaa y sẽn na n bao n wʋm y sẽn karemdã võore. Woto yĩnga, y sã n wa karemd Biiblã n yã b sẽn gomd neb wall zĩis yelle, pa rẽ bɩ yaa kibar la y karemda, bɩ y vaees sɛb nins a Zeova siglgã sẽn yiisã n bao n bãng yɛl a taab y sẽn karmã zugu. La y sã n wa pa mi y sẽn na n tũ Biiblã saglg ning to-to, y tõe n kosa tigingã kãsem-soab wall y tẽed-n-taag a to sẽn wʋmd yɛlã võor sõma sõngre. D na n goma pipi kiris-ned a ye yʋʋr sẽn boond t’a Apolos yelle. Rẽ na n sõng-d lame tɩ d bãng wʋm sɩdã võor sõma wã yõodo.
10 A Apolos ra yaa zʋɩf sẽn lebg kiris-neda, n da “mi Gʋlsg Sõamyã” la a ra tar yẽesem. Tʋʋm sebrã wilgame tɩ “baa yẽ sẽn mi a Zã lisg balã, yẽ mooname n zãms nebã bũmb nins sẽn wilgd a Zezi kibarã tɩrg ne a sũur fãa.” A Apolos ra pa mi bũmb ning a Zezi sẽn zãms a karen-biisã lisgã wɛɛngẽ wã ye. A kẽnga Efɛɛz n tɩ moone, tɩ kiris-ned yʋʋr sẽn boond t’a Akila ne a pag a Pirsill kelg a sẽn moond to-to wã. Bãmb “peega yẽnda n zãms yẽ Wẽnnaam sorã tɩrg n paase.” (Tʋʋ. 18:24-26) Wãn to la rẽ naf a Apolose?
11 A Apolos sẽn moon Efɛɛzã poore, a kẽnga Akayi. “La yẽ sẽn ta be, yẽ sõnga tẽedbã wʋsg ne Wẽnnaam barka. Tɩ bõe, yẽ goma ne zʋɩf-rãmbã nebã sʋk n wilg bãmb ne Gʋlsg Sõamyã t’a Zezi sɩd yaa Kirist.” (Tʋʋ. 18:27, 28) Wakat kãng t’a Apolos ra tõe n wilga lisgã võore. Rẽ kɩtame t’a tõog n sõng nin-paalsã tɩ b tũ Wẽnnaam sõma. Yam bʋg la d tõe n dɩk kiba-kãngã pʋgẽ? D tõe n dɩka a Apolos togs-n-taare, n baood n wʋmd Biiblã goam võore. La d tẽed-n-taag sẽn tar minim sã n kõ-d sagls sẽn na yɩl tɩ d tõog n zãms nebã sõma, d sikda d meng n sak ne yamleoogo, tɩ d koe-moonegã minim paase.
^ ***sn song 92 “Moon-y koɛɛgã”***
Yɩɩll 92
“Moon-y koɛɛgã”
(2 Tɩmote 4:2)
1. A Zeova bobla tõnd tʋʋmde,
tɩ tõnd kẽng n taas nebã yẽ koɛɛgã.
Bɩ d wɩng ne moonegã wakat buud fãa,
tɩ nebã wʋm bũmb nins tõnd sẽn tẽedã.
(REESGO)
Moon-y koɛɛgã,
bala saabã ta n saame.
Moon-y-yã,
tɩ bʋ-kaoorã kolgame.
Moon-y-yã,
tɩ sẽn nong-b sɩdã wʋm.
Moon-y-yã,
dũniyã gill fãa.
2. Nebã tõe n kɩɩsa koe-noogã,
rẽ mi n wata ne zu-loees la toogo.
Baa tʋʋmdã sã n wa wõnd yaa toogo,
d teega Wẽnnaam sẽn yaa pãng soabã.
(REESGO)
Moon-y koɛɛgã,
bala saabã ta n saame.
Moon-y-yã,
tɩ bʋ-kaoorã kolgame.
Moon-y-yã,
tɩ sẽn nong-b sɩdã wʋm.
Moon-y-yã,
dũniyã gill fãa.
3. Baa zu-loees sã n wa ka be me,
d na n moona koe-noogã wakat fãa.
Tõnd moonda nebã fãagrã koɛɛga,
n dat t’a Zeova yʋʋrã paam pẽgre.
(REESGO)
Moon-y koɛɛgã,
bala saabã ta n saame.
Moon-y-yã,
tɩ bʋ-kaoorã kolgame.
Moon-y-yã,
tɩ sẽn nong-b sɩdã wʋm.
Moon-y-yã,
dũniyã gill fãa.
(Ges-y Mat. 10:7; 24:14; Tʋʋ. 10:42; 1 Pɩɛ. 3:15.)
^ ***sn song 30 A Zeova sɩnga a naamã rɩɩbo***
Yɩɩll 30
A Zeova sɩnga a naamã rɩɩbo
(Wilgri 11:15)
1. Ad sɩd yaa ra-kãsenga. Wẽnnaam rɩta naam masã.
A ninga a roogã pãng kugrã Sɩyõ.
Bɩ d fãa naag taab n yɩɩle, n pẽg Wẽnd ne sũ-noogo.
Wẽnnaam zĩndga Kristã naamã geer zug saasẽ.
(REESGO)
Bõe la a Zeova Rĩungã na n wa ne?
Sɩd ne tɩrlem, la bãan zĩig fãa.
Bõe me la Rĩungã na n kɩt tɩ d paam?
Vɩɩm sẽn ka saab la sũ-noogo.
Bɩ d pẽg yĩngri la tẽng Naabã,
a sẽn nong tõndã yĩnga.
2. Krist sɩnga a naamã rɩɩbo, Armagedõ kolgame.
Dũni-kãngã sãoongã daar ta n saame.
Bɩ d moon koe-noogã wʋsgo, bala kẽer n nan pa wʋm.
Bɩ sik-m-mens rãmbã sak Krist masã menga.
(REESGO)
Bõe la a Zeova Rĩungã na n wa ne?
Sɩd ne tɩrlem, la bãan zĩig fãa.
Bõe me la Rĩungã na n kɩt tɩ d paam?
Vɩɩm sẽn ka saab la sũ-noogo.
Bɩ d pẽg yĩngri la tẽng Naabã,
a sẽn nong tõndã yĩnga.
3. Bɩ d pẽg Wẽnnaam Bi-riblã, bala a yaa Rĩm sẽn ka to.
Yaa a Zeova yʋʋrã yĩng la yẽ wa ta.
Bɩ d kẽ Wẽnnaam doogẽ wã, n kos t’a kõ tõnd sugri.
Kristã na n sooga bũmba fãa ka la bilfu.
(REESGO)
Bõe la a Zeova Rĩungã na n wa ne?
Sɩd ne tɩrlem, la bãan zĩig fãa.
Bõe me la Rĩungã na n kɩt tɩ d paam?
Vɩɩm sẽn ka saab la sũ-noogo.
Bɩ d pẽg yĩngri la tẽng Naabã,
a sẽn nong tõndã yĩnga.
(Ges-y 2 Sãm. 7:22; Dan. 2:44; Wil. 7:15.)
^ ***sn song 21 Bark bee nimbãan-zoɛtbã zutu***
Yɩɩll 21
Bark bee nimbãan-zoɛtbã zutu
(Matɩe 5:7)
1. Nimbãan-zoɛtbã la Wẽnd nonga,
rẽ n kɩt tɩ bãmb tar sũ-noogo.
Nin-kãens yeta sũ-tɩrs rãmbã tɩ
nimbãan-zoɛt la Wẽnd nonga.
A zoee tõnd fãa nimbãanega,
n tʋm Krist t’a ki tõnd yĩnga.
A sẽn mi tɩ d yaa tẽng tomã,
a kõta d yel-wẽnã sugri.
2. Bark bee nimbãan-zoɛtbã zutu.
B paama b yel-wẽnã sugri.
Kristã sak n kii bãmb yĩnga,
tɩ b tõe n wa paam Wẽnnaam sugri.
Neb nins sẽn paam Wẽnnaam sugrã
ratame tɩ b taab me paame.
B yeta bãmb tɩ b tall raoodo,
tɩ Wẽnnaam Rĩungã kolgame.
3. Bʋ-kaoorã daarã sã n wa ta,
nimbãan-zoɛt na n yãa Wẽnd nonglem.
A sẽn zoe neb nimbãanegã,
Wẽnnaam me na n dol-a lame.
Bɩ d kell n yɩ nimbãan-zoɛtba,
n kõt taab sugr wakat fãa.
Bɩ d maan woto daar ne a to fãa,
wa Wẽnnaam ne Krist sẽn maandã.
(Ges-y Luk 6:36; Rom 12:8; Zak 2:13.)
^ ***gt pp. 95-312 Zãmsg kãadem kaoobã la kamb nonglmã zugu***
Sak 95
Zãmsg kãadem kaoobã la kamb nonglmã zugu
A ZEZI ne a karen-biisã ra bee sorẽ n debd Zerizalɛm n na n tɩ maan yʋʋmd 33 Pakã. B rʋʋga Zʋrdẽ Kʋɩlgã n dɩk sor ning sẽn yit Peere babgã. Semen a wãn sẽn denge, a Zezi ra bee Peere. La a zoa a Lazaar pa-keemã yĩnga, b ra lebg n bool-a-la Zide. A Zezi sẽn da wa n be Peere wakat kãngã, a goma ne Fariziẽ rãmbã kãadem kaoobã yelle, la masã b leb n waa gomdã zugu.
Fariziẽ rãmbã ra tara zãmsg toɛy-toɛy kãadem kaoobã zugu. A Moiiz ra yeelame tɩ rao tõe n kaoo kãadem ne a paga a sã n yã “t’a maana yãnde.” Kẽer da tagsdame tɩ woto teka yoob bala. La neb kẽer ra getame tɩ beeg-bõones me naaga ‘maan yãndã’ pʋgẽ. Dẽ Fariziẽ rãmbã soka a Zezi woto sẽn na yɩl n mak-a: “A zemsa tõog tɩ rao bas a pag bũmb fãa yĩng bɩ?” B ra kɩsa sɩd t’a Zezi sẽn leok tɩ bũmb ning fãa, rẽ na n wẽe a zug ne Fariziẽ rãmb nins tagsg sẽn yaa toorã.
A Zezi bãnga sokrã leokr sõma, n pa tik ninsaal tagsg zug ye, la a tika Wẽnnaam raabã sẽn tɩ loe ne kãadmã hal a sɩngrẽ wã zugu. A sokame: “Yãmb nan ka karem tɩ Naanda naana bãmb daoa la paga hal sɩngre, la tɩ bãmb yeelame: A yaa woto yĩnga dao na bas a ba ne a ma n zĩnd ne a paga, la bãmb b yiiba fãa na n yɩɩ yĩng a yembr bɩ? Woto yĩnga, bãmb ka leb n ya a yiib yɛs ye, b yaa yĩng a yembre. Dẽ yĩnga, bɩ ned da welg bũmb nins Wẽnnaam sẽn lagem ne taaba ye.”
Sɩngrẽ wã, Wẽnnaam sẽn da rat ne kãadmã yaa tɩ kẽed-n-taasã kell n pa ne taab n da kao b kãadmã ye. Sẽn mik tɩ yaa woto wã, Fariziẽ rãmbã leokame: “Dẽ yaa bõe t’a Moiiz yeel tɩ b kõ pag basg sebre n bas-a?”
T’a Zezi leoke: “Yaa yãmb sũyã sẽn yaa kegemsa yĩng n kɩt t’a Moiiz sak tɩ yãmb bas y pagba. Hal sɩngr wẽnde ra ka woto ye.” Sɩd me, Edɛn zẽedẽ wã Wẽnnaam sẽn dag n lugl kãadmã noy meng-mengã, a ka geel tɩ kãadem kaoob na n wa zĩndame ye.
A Zezi leb n yeela Fariziẽ rãmbã woto: “La mam yeta yãmba tɩ ned sã n basd a paga tɩ ka yoob [porneya ne Gɛrk buud goama] yĩnga n dɩk a to a maanda yoobo.” Woto a ra wilgdame tɩ yaa porneya, sẽn yaa yoobã zug bal la Wẽnnaam sak tɩ b tõe n tik n kao kãadem.
Karen-biisã sẽn bãng tɩ kãadem segd n yɩɩ zĩnd-n-taar sẽn kaoosd yõor tɛka, tɩ yaa yoob zug bal la b tõe n tik n kao-a wã, rẽ kɩtame tɩ b yeele: “Dao ne pag yell sã n ya woto, dall ka neer tɩ b maan kãadem ye.” Yaa vẽeneg tɩ ned ning fãa sẽn geend n na n kẽ kãadem segd n tagsa kãadmã sẽn yaa yõor tɛk bũmbã yell neere!
A Zezi kell n goma rakõtã yelle. A wilgame tɩ rap kẽer rogame n ka tõe n kẽ kãadem, b raoolmã sẽn ka vɩyã yĩnga. Rap a taab yaa neb a taab n maand-b pʋ-toog n kɩsg-b tɩ b ka tõe n kẽ kãadem ye. Sẽn na n baase, neb kẽer tõogame n dĩ kãadem kõom la pag ne rao lageng tʋlsmã sẽn na yɩl n tõog n kẽes b mens zãng saasẽ Rĩungã yɛl pʋsẽ. Dẽ a Zezi baasa woto: “Sẽn tõe n kõ-a weer [rakõtã] yĩng bɩ a kõ weer rẽ yĩnga.”—NW.
Masã neba sɩngame n wat ne b kom-bõonegã a Zezi nengẽ. La karen-biisã ra zabda kambã n baood n na n dig-b tɩ b bao zĩiga. Sik kae tɩ b ra ratame tɩ kambã ra wa tiis a Zezi zaalem ye. La a Zezi yeelame: “Bas-y kom-bõonega tɩ b wa mam nengẽ n da gɩdg bãmb ye, tɩ bõe, Wẽnnaam [Rĩungã] yaa neb nins sẽn wẽnd wa bãmba yĩnga. Mam yeta yãmb sɩda, tɩ ned ninga fãa sẽn kõn deeg Wẽnnaam [Rĩungã] wa bi-bilfu, a kõn kẽ be ye.”
Ad sɩd yaa zãmsg sẽn yaa sõma meng la a Zezi kõ kaanẽ! D sã n dat n paam Wẽnnaam Rĩungã, d tog n dɩka kom-bõoneg togs-n-taar n yɩ sik-m-mens rãmb la neb sẽn sakd zãmsgo. La a Zezi sẽn maanã wilgdame tɩ tara yõod wʋsg tɩ d bao sẽk n zĩnd ne kambã, sẽn yɩɩd fãa roagdbã. Masã a Zezi wilgame t’a nonga kom-bõonegã, n dɩk-b n pẽgen la a ning-b barka. Matɩe 19:1-15; Tõodo 24:1; Luk 16:18; Mark 10:1-16; Luk 18:15-17.
▪ Tags-bʋs sẽn yaa toɛy-toɛy la Fariziẽ rãmbã ra tar kãadem kaoobã zugu, la rẽ kɩtame tɩ b mak a Zezi wãn-wãna?
▪ Fariziẽ rãmbã sẽn modg n na n mak a Zezi wã, a manesem yɩɩ wãn-wãna, la a yeelame tɩ bõe zug bal la b tõe n tik n kao kãadem?
▪ Bõe yĩng t’a Zezi karen-biisã yeel tɩ ka neer tɩ ned kẽ kãadem, la sagl-bʋg la a Zezi kõ-yã?
▪ A Zezi manesmã ne kom-bõonegã zãmsda tõnd bõe?
^ ***gt pp. 96-315 A Zezi ne na-poll sẽn yaa arzɛk soaba***
Sak 96
A Zezi ne na-poll sẽn yaa arzɛk soaba
A ZEZI sẽn da wa n pãrgd Peere soolma n debd Zerizalɛmã, bi-bɩɩg n zoe n seg-a n yĩgimd a taoorã. B boola rao wã tɩ naaba. Tõe tɩ woto rat n yeelame t’a yaa zĩ-kãng karen-doogã taoor soab a yembr bɩ Sãnedrẽ wã ned menga. A ra leb n tara arzɛk wʋsg me. A sokame: “Karensaam sõngo, mam na n maana bõe n paam vɩɩm sẽn ka sɛta?”
T’a Zezi leok-a: “Yaa wãn tɩ fo boond maam tɩ sõngo? Ned ka be sẽn yaa sõngo sã n ka Wẽnnaam bala.” Bi-bɩɩgã ra rɩka gom-bil ning sẽn yaa ‘sõngã’ wala naam yʋʋre, rẽ n so t’a Zezi togs-a tɩ yaa Wẽnnaam bal la b segd n bool ne naam yʋʋr woto.
A Zezi paasa woto: “Fo sã n dat n paam vɩɩm, sak tõodo.”
Tɩ rao wã soke: “Tõod bʋse?”
A Zezi sõdga noy a nu Noy Piigã sʋk n leoke: “Da kʋ ye, da yo ye, da zu ye, da kɩs kaset ziri ye, waoog f ba la f ma.” La a paas noor sẽn tar yõod n yɩɩd meng n yeele: “Nong f to n wẽnd f menga.”—Sebr Sõngo.
Dẽ, rao wã leoka ne pʋ-peelem: “Mam saka bãmb fãa hal m yãadem wakate tɩ ta masã. La bõe n keta?”
A Zezi sẽn kelg rao wã sẽn pelg a pʋg ne a sũur fãa n kos woto wã, a talla nonglem ne-a. La a yãame tɩ rao wã ra nonga laog wʋsgo. Rẽ n so t’a wilg bũmb ning sẽn ket tɩ rao wã maanã, n yeele: “Bũmb a ye n paoog foom. Kẽng n koos bũmb nins fo sẽn tarã n kõ naong rãmba, la fo na paam paoong [saasẽ]. La wa n tũ maam.”
Rao wã sẽn wʋm woto wã a yikame n lebg n loogd ne sũ-sãanga. Sik sẽn kae, a Zezi sẽn da get-a wã a nimbãaneg ra tar-a lame. A paoongã ra luda a yamã t’a ra ka leb n ne arzɛk hakɩkã yõod ye. A Zezi yeela woto ne sũ-sãanga: “Neb nins sẽn tar arzɛgsã Wẽnnaam [Rĩungã] kõom na n yɩɩ toogo.”
A Zezi goama linga a karen-biisã. La leb n yɩɩ lingr ne-b n paas meng a Zezi sẽn togs no-kãngã wã: “Tɩ bõe, yʋgemd sã n dat n tũ fu-pĩim yõorẽ n yi, yaa naana n yɩɩd arzɛk soaba sẽn na n dat n kẽ Wẽnnaam [Rĩungã] pʋgẽ.”
T’a karen-biisã soke: “Sã n yaa woto, ãnda n tõe n paam fãagre?”
A Zezi zẽka a neng n ges-ba, n leoke: “Neb ka tõe bõn-kãng ye, la ka woto ne Wẽnnaam ye, tɩ bõe, Wẽnnaam tõee bũmb fãa.”
Dẽ, a Pɩɛɛr wilgame tɩ bãmb maana yãkr sẽn yaa toor fasɩ ne na-poll sẽn yaa arzɛk soabã yãkre, n yeele: “Gese, tõnd basa bũmb fãa n tũ yãmba.” Rẽ n so t’a soke: “Woto, yaa bõe la tõnd na n deege?”
A Zezi pʋlma woto: “Mam yeta yãmb sɩda tɩ bũmb fãa manegr wakat sã n ta Ninsaal Biiga sẽn na n zĩnd bãmb naam geer zugu, yãmb me sẽn tũ maama na n zĩnda gɛya piig la a yiiba zutu n kao Israɛll buud piig la a yiiba bʋʋdo.” N-ye, a Zezi wilgame tɩ b na n manega tẽng zug yɛlã sẽn na yɩl tɩ lebg n yɩ wala b sẽn da yaa to-to Edɛn zẽedẽ wã. La a Pɩɛɛr ne karen-biis a taabã na n paama bark ning sẽn yaa rɩ naam ne Kiristã Arzãnã sẽn na n pid tẽngã gillã zugu. Sãmbg sẽn ka be, keoor sẽn yaa kãseng woto seka b na maan modgr bɩ mong-m-meng buud fãa n paam-a!
Baasg zãngã, baa masã mengã keoor n be, wa a Zezi sẽn yeel vẽenegã: “Ned ka be sẽn na n bas a yiri walla ba-bi-raopa walla a ba-bi-pogse walla a ma walla a ba walla a kamba walla a pʋt mam yĩnga ne Koe-nooga yĩnga, sẽn kõn paam yiri la ba-bi-raopa la ba-bi-pogse la ma rãmba la kamba la pʋto naoor koabg ye, la baoosgo, a na paam namsg masã zãmaan kãngã pʋgẽ. La dũniyã sẽn wata, a na paam vɩɩm sẽn ka sɛta.”
Wa a Zezi sẽn yeelã, dũniyã pʋgẽ a karen-biisã sẽn kẽngẽ fãa b tara zems-n-taar ne b tẽed-n-taasã. Zems-n-taar kãng tara pãng la a tar yõod n yɩɩd zems-n-taar buud fãa b sẽn tõe n tall ne b meng roagdba. Wõnda na-poll sẽn yaa arzɛk soabã konga bark kãngã, la vɩɩm sẽn kõn sa Wẽnnaam saasẽ Rĩungã pʋgẽ.
Rẽ poore a Zezi paasame: “La taoor dãmb wʋsg na n lebga poorẽ dãmba, la poorẽ dãmb wʋsg na n lebga taoor dãmba.” Woto võor yaa bõe?
A ra rat n yeelame tɩ neb wʋsg sẽn yaa “taoor dãmb” b sẽn tar zu-sobend tũudmã pʋgẽ wala na-poll sẽn yaa arzɛk soabã, ka na n kẽ Rĩungã pʋgẽ ye. B na n yɩɩ “poorẽ dãmba.” La neb wʋsg na n lebga “taoor dãmba.” Bãmb ya a Zezi karen-biisã sẽn yaa sik-m-mens rãmbã, la neb nins Fariziẽ rãmbã sẽn yaa tɩrs b mens nifẽ wã sẽn paoogd n yet tɩ b yaa tẽng tom neb bɩ amhaarɛts rãmbã. B sẽn na n lebg “taoor dãmba” rat n yeelame tɩ b na n paama zu-noog n naag Kiristã n dɩ naam Rĩungã pʋgẽ. Mark 10:17-31; Matɩe 19:16-30; Luk 18:18-30.
▪ Vẽenega, bi-bɩɩg sẽn yaa arzɛk soabã yaa na-bʋg buudu?
▪ Bõe yĩng t’a Zezi ra ka sak tɩ b bool-a tɩ sõngo?
▪ Wãn-wãn la na-pollã kɩbar wilgd tɩ ned sã n yaa arzɛk soaba tõe n yɩɩ yelle?
▪ Bark bʋs la a Zezi kãab a karen-biisã?
▪ Wãn to la taoor dãmb lebgd poorẽ dãmba, tɩ poorẽ dãmb lebgd taoor dãmba?
^ ***sn song 75 Bũmb nins sẽn kõt tõnd sũ-noogã***
Yɩɩll 75
Bũmb nins sẽn kõt tõnd sũ-noogã
(Matɩe 5:12)
1. Bũmb wʋseg kõta tõnd sũ-noogo.
Bõn-kãensã paasda wakat fãa.
Bõn-neeb yita tẽnsã fãa pʋsẽ,
n wat n naaged tõnd masã.
Bũmb nins sẽn kõt sũ-noog hakɩkã
bee d Wẽnnaamã Gomdã pʋgẽ.
Daar fãa tõnd karemda Wẽnd Gomdã,
tɩ tõnd tẽebã pãng tar paasgo.
La woto kõta tõnd sũ-noogo.
Yaa wa bug-saal sẽn pa kiidi.
Baa tõnd sã n wa paam zu-loees wʋsgo,
a Zeova na n sõnga tõndo.
(REESGO)
A Zeova kõta sũ-noogo.
A sẽn naanã fãa nooma tõnd,
a raab yaa sõma, t’a tʋʋm yaa wʋsgo.
A yaa nonglem la pãng soaba.
2. Tõnd sũyã nooma ne a sẽn naanã,
saasã, ne mogrã la tẽngã.
Bɩ d ges bũmb nins a sẽn naanã fãa
n pẽg yẽ a tʋʋmã yĩnga.
Tõnd kõta kasetã ne yẽesem.
Tõnd moonda d Wẽnnaamã Rĩungã
sẽn na n wa ne bark ka la bilfã.
Tõnd moonda koe-noogã zĩig fãa.
Sũ-noog sẽn ka saabã sẽn watã
pa tol n tõe n vaal abada.
Tẽngã gill sã n wa yɩ arzãna,
tõnd sũ-noogã pa na n sa ye.
(REESGO)
A Zeova kõta sũ-noogo.
A sẽn naanã fãa nooma tõnd,
a raab yaa sõma, t’a tʋʋm yaa wʋsgo.
A yaa nonglem la pãng soaba.
(Ges-y Tõo. 16:15; Ezai 12:6; Zã 15:11.)
^ ***w14 5/1 pp. 11-12 Wãn to la d tõe n bãng n “leok ned kam fãa”?***
13 D sã n na n dɩk makre, yɩta sõma tɩ d rɩk makr võor wʋmb sẽn yaa nana. Wala makre, d sã n dat n wilg ned tɩ Wẽnnaam yɩɩda a Zezi, d tõe n yeela woto: “Wẽnnaam boonda a Zezi t’a Biiga, t’a Zezi me boond Wẽnnaam t’a Ba.” (Luk 3:21, 22; Zã 14:28) Rẽ poore, y tõe n yeel-a lame yaa: “Yãmb sã n mi zag-yɛng neb a yiib sẽn zem taaba, tɩ y rat tɩ mam wʋm rẽ võore, y na n dɩka makr n gom ba ne a biig yell sɩda?” A na n leokame tɩ ayo. Rẽ poore, y tõe n paasa woto: “A Zezi sẽn yaa karen-saam-kãsengã sẽn da boond Wẽnnaam t’a Ba wã, yãmb tagsdame t’a ratame tɩ ninsaalbã tẽ tɩ yẽ ne Wẽnnaam zema taab bɩ?” Kɛlgdã na n le leokame tɩ ayo, tɩ yãmb paas woto: “Rẽnd a Zezi sẽn da boond Wẽnnaam t’a Ba wã, a rat n wilgame tɩ Wẽnnaam pãngã la a naamã yɩɩda yẽ.”
^ ***sn song 5 Kirist kõo tõnd mak-sõngo***
Yɩɩll a 5
Kirist kõo tõnd mak-sõngo
(Rom dãmba 5:8)
1. A Zeova wilgame t’a nonga tõnd wʋsgo,
n kɩt t’a Biigã wa tẽngã zugu.
Kristã sakame n ki, tɩ dũnyã neb buud fãa
tõe n paam vɩɩm sẽn ka saabo, la bãane.
2. Kristã zãmsa tõndo, tɩ d pʋʋs wakat buud fãa,
t’a Zeova yʋʋrã paam waoogr sõma,
t’a Zeova Rĩungã wa, t’a raab maan tẽng zugu,
la d pʋʋs n kos t’a kõ-d daarã rɩɩbo.
3. A Zezi Krist wilga Wẽnnaam sẽn yaa a soaba,
tɩ sõng neb nins sẽn yaa a karen-biisã.
Bɩ d moon Wẽnnaam Rĩungã dũnyã fãa gill zugu,
tɩ woto, tõnd na n paama sũ-noogo.
(Ges-y Mat. 6:9-11; Zã 3:16; 6:31-51; Ef. 5:2.)
^ ***w14 2/1 pp. 24-25 A Zeova yaa d zoa hakɩka***
9 Bũmb ning sẽn maan rẽ poorã paasa a Zedeõ tẽebã, la kɩt t’a maneg n nong Wẽnnaam. A segla rɩɩbo, n tall n wa kõ malɛkã. Malɛkã rɩka a rasaarã, n sɩɩs rɩɩbã tɩ yõk bugum. A Zedeõ sẽn yã woto wã, a bãngame tɩ yaa a Zeova n sɩd tʋm malɛkã. A yɛɛsame, n yeel woto: “Kato! M Zu-soab a Wẽnnaam! Mam yãa Zu-soabã malɛkã.” (Bʋk. 6:17-22) La rẽ yĩnga, kɩtame t’a Zedeõ zoet Wẽnnaam n pa le baood a zood bɩ? Ayo. A Zedeõ maneg n basa a yam ne a Zeova. A sẽn pʋd tẽn-kugr ning a sẽn maan be wã yʋʋr tɩ “Zu-soabã la laafɩ” wã wilgda rẽ vẽenega. (Karm-y Bʋkaoodb 6:23, 24.) D sã n bʋgs bũmb nins a Zeova sẽn maand n kõt tõnd daar fãa wã zugu, d bãngdame t’a yaa d zoa hakɩka. D sã n pʋʋsd a Zeova wakat fãa, d na n maneg n basa d yam ne-a, tɩ d zoodã me pãng paasdẽ.
^ ***w11 12/1 pp. 22-23 Pĩnd wẽndẽ wẽn-tũudb vʋʋsem sõngã sẽn wilg sore***
15 D gom ned a to me yelle. Israɛll nebã sẽn da wa n segd n zab ne Amo nebã, a Zeova vʋʋsem sõngã siga a Zɛfte zugu. Nin-kãngã sẽn tʋlg ne a sũur fãa n tõog bɛɛbã tɩ waoog a Zeova yʋʋrã, a pʋlma a Zeova bũmb t’a pidsgã wa lebg toogo. A pʋlmame t’a Zeova sã n sõng-a t’a tõog Amo nebã, a sã n wa lebg n watẽ, ned ning sẽn na n yi a zakẽ wã pipi n seg-a na n lebga a Zeova rẽnda. La a sẽn tɩ tõog Amo nebã n lebg n watẽ wã, a bi-puglã n yɩ pipi n seg-a. (Bʋk. 11:29-31, 34) Linga a Zɛfte bɩ? Tõe tɩ pa ling-a ye. Bala a biig ra yaa a yembr tãa. A Zɛfte pidsa a pʋlengã, n kɩt t’a bi-puglã na n kẽng Silo n tɩ tʋm a Zeova roogẽ wã a yõor tɛka. A bi-puglã me sẽn da tũud a Zeova ne a sũur fãa wã ra kɩsa sɩd t’a ba wã segd n pidsa a pʋlengã. (Karm-y Bʋkaoodb 11:36.) A Zeova vʋʋsem sõngã kõo b ned kam fãa raoodo.
16 Bõe n kɩt t’a Zɛfte bi-puglã wa tar yam-sõng a woto? Yaa vẽeneg t’a sẽn da ne a ba wã sẽn tũud a Zeova ne a sũur fãa wã sõng-a lame t’a paam tẽeb sẽn tar pãnga. Roagdbã, bãng-y tɩ y kambã nee y sẽn maandã. Y yam-yãkr toor-toorã wilgdame tɩ y tẽeda bũmb nins y sẽn yetã. Bãng-y tɩ y kambã kelgda y sẽn pʋʋsd Wẽnnaam ne y sũur fãa wã, b geta y sẽn zãmsd-b to-to wã, la b ne modgr nins fãa y sẽn maand n wilgdẽ tɩ y tũuda a Zeova ne y sũur fãa wã. Woto fãa tõe n sõng-b lame tɩ b tʋlg n maan a Zeova raabã ne b sũur fãa. Rẽ na n kõ-y-la sũ-noogo.
^ ***sn song 5 Kirist kõo tõnd mak-sõngo***
Yɩɩll a 5
Kirist kõo tõnd mak-sõngo
(Rom dãmba 5:8)
1. A Zeova wilgame t’a nonga tõnd wʋsgo,
n kɩt t’a Biigã wa tẽngã zugu.
Kristã sakame n ki, tɩ dũnyã neb buud fãa
tõe n paam vɩɩm sẽn ka saabo, la bãane.
2. Kristã zãmsa tõndo, tɩ d pʋʋs wakat buud fãa,
t’a Zeova yʋʋrã paam waoogr sõma,
t’a Zeova Rĩungã wa, t’a raab maan tẽng zugu,
la d pʋʋs n kos t’a kõ-d daarã rɩɩbo.
3. A Zezi Krist wilga Wẽnnaam sẽn yaa a soaba,
tɩ sõng neb nins sẽn yaa a karen-biisã.
Bɩ d moon Wẽnnaam Rĩungã dũnyã fãa gill zugu,
tɩ woto, tõnd na n paama sũ-noogo.
(Ges-y Mat. 6:9-11; Zã 3:16; 6:31-51; Ef. 5:2.)
^ ***gt pp. 97-318 Viyn pʋʋgẽ wã tʋm-tʋmdba***
Sak 97
Viyn pʋʋgẽ wã tʋm-tʋmdba
A ZEZI ra nan yeela paalem tɩ “taoor dãmb wʋsg na n lebga poorẽ dãmba, la poorẽ dãmb wʋsg na n lebga taoor dãmba.” Masã a rɩka makr n bilg gom-kãngã võore. A sɩnga woto: “[Saasẽ Rĩungã] wẽnda yir soab sẽn yi yibeoog pĩnda n na n dɩk tʋm-tʋmdba n ning a [viyn] pʋʋgẽ.”
A kẽnga ne kɩbarã taoor woto: “[Yira soab] sara ne bãmb tɩ b sak daar a yembr denie a ye, la yẽ tʋma bãmb tɩ b kẽng a pʋʋgẽ. La sõ-bɩɩmd wakate [wakat a tãab soabã, NW ] yẽ yiime n yã neb a taab sẽn yas zaalem daaga pʋgẽ. Yẽ yeela bãmb yaa: Bɩ yãmb me kẽng mam viyn pʋʋgẽ wã, la bũmb ninga sẽn zemse mam na kõ yãmba. La bãmb kẽngame. La yẽ leb n yii wĩnto-sʋka la zafare [wakat a yoob la a wɛ soabã, NW ] n maan woto bala. La wĩndga sẽn dat n kẽ wakate [wakat piig la a ye soabã, NW ], yẽ yiime n yã tɩ neb a taab yas raagẽ zaalem. La yẽ soka bãmb tɩ yaa bõe tɩ b yas be zaalem wĩndga tɛka? Bãmb leoka yẽnda yaa: Ned ka rɩk tõnd ye. Yẽ yeela bãmb yaa: Bɩ yãmb me kẽng mam pʋʋgẽ wã.”
Yaa Wẽnnaam a Zeova la yira soaba, bɩ viyn pʋʋgã soaba, tɩ viyn pʋʋgã yaa Israɛll buudã. Viyn pʋʋgã tʋm-tʋmdb yaa neb b sẽn kẽes Tõogã kaool pʋgẽ. Sẽn yɩɩd fãa, bãmb ya a Zezi tʋm-tʋmdbã wakatẽ Zʋɩf rãmbã. Ra yaa ne daarã tõr tʋm-tʋmdb bal la b sar-yã. Daar a yembr tʋʋmd yaood ra yaa denie a ye. “Wakat a tãab soabã” sẽn yaa yibeoog wakat a 9 wã, rat n yeelame tɩ tʋm-tʋmdb nins b sẽn dɩk wakat a 3, a 6, a 9, la 11 soabã tʋma lɛɛr a 9, a 6, a 3, la lɛɛr a 1.
Lɛɛr 12 bɩ daarã tõr tʋm-tʋmdbã makda Zʋɩf rãmbã taoor dãmb sẽn da tʋmd tũudum tʋʋm wakat fãa wã. Bãmb da ka wa a Zezi karen-biisã sẽn da yaa zĩm-yẽedb bɩ b maand nug-tʋʋm a taab b vɩɩmã tõr la balã ye. Yɩɩ yʋʋmd 29 wã sẽn wa n kolg saab bal la “yira soab” tʋm a Zezi Kirist t’a tɩ tigim-b tɩ b lebg a karen-biisi. Dẽ, b yɩɩ “poorẽ dãmba,” bɩ wakat 11 soab viyn pʋʋgã tʋm-tʋmdba.
Sẽn na n baase, yɩɩ ne a Zezi kũumã la makr wɛɛngẽ tʋʋmd daarã baas-yã, tɩ wakat ra ta tɩ b segd n yao tʋm-tʋmdbã. La b pa maan wa raasenkam ye, b sɩnga ne yaoolem dãmbã yaoobo. A Zezi wilga woto: “La zĩiga sẽn dat n sobge, pʋʋga soab yeela a rakõora t’a bool tʋm-tʋmdbã n sɩng ne yaoolem dãmbã n kõ bãmb b yaoodo tɩ ta dẽenem dãmbã. Neb nins sẽn sɩng tʋʋmda wĩndga sẽn dat n kẽ wakata deega denie a yembr-yembre. Dẽenem dãmba sẽn yaool n wa, bãmb tẽedame tɩ bãmb na n deega sẽn yɩɩd woto, la bãmb me reega denie a yembr-yembre. La bãmb sẽn deege, bãmb yẽgma ne yira soab n yeele: Yaoolem dãmb kãensã tʋma bilf bala, la yãmb maana bãmb tɩ b zems tõndo sẽn nams wĩndga tɛka ne tʋʋlgã. Yẽ leoka bãmb ned a yembr yaa: M zoa, mam ka maan foo sẽn ka tɩrg ye. Fo ka sar ne maam n sak denie a yembr la? Deeg f rẽnd n kẽnge, yaa maam ne m yam tɩ kõ yaoolem soaba wa mam sẽn kõ foomã. Mam ka tar noor tɩ maan m sẽn dat ne m meng rẽnd bɩ? Fo maanda sũ-kiir mam sẽn maan neera yĩng bɩ?” Sẽn na n baase, a Zezi lebs n togsa tagsg ning a sẽn da togs pĩndã n yɩlem, n yeele: “A yaa woto yaoolem dãmb na lebg dẽenem dãmba, la dẽenem dãmb na lebg yaoolem dãmba.”
Denie wã reegr ka yɩ a Zezi kũumẽ wã ye, la ra yaa yʋʋmd 33, wakat ning Kiristã, sẽn yaa “rakõora” sẽn pʋdg vʋʋsem sõngã a karen-biisã zutã. A Zezi karen-bi-kãensã ra yaa wala “yaoolem dãmbã,” bɩ wakat 11 soab tʋm-tʋmdba. Denie wã ka makd vʋʋsem sõngã b sẽn kõ-bã ye. A yaa bũmb b sẽn kõ karen-biisã tɩ b rɩk n tʋm tẽng zug ka n paam n vɩɩmd wakat sẽn ka sate. A yaa zu-noog ning b sẽn tara, n yaa tẽeb Israɛllã neba, tɩ b zae-b tɩ b moon Wẽnnaam Rĩungã.
Pa kaoos la b rãmb nins b sẽn dɩk tʋʋm pipi wã bãng tɩ b yaoo a Zezi karen-biisã, la b neẽ tɩ b rɩkd makr wɛɛngẽ denie wã n tʋmdẽ ye. La b rata sẽn zʋʋg vʋʋsem sõngã la Rĩungã zu-nood sẽn tɩ loe ne-a wã. B yẽgengã la b zabrã yaa b sẽn nams Kiristã karen-biisã sẽn yɩ “yaoolem” tʋm-tʋmdb viyn pʋʋgã pʋgẽ wã.
Rẽ yĩnga a Zezi makrã pidsa pipi yʋʋm kob-gĩndẽ wã bal bɩ? Ayo, yaoolem yʋʋm kob-gĩna pʋsẽ, dũni kiris-nebã tũudum taoor dãmb naam la b zɩɩb kɩtame tɩ bãmb yɩ ‘dẽenem dãmb’ b sẽn dɩk tʋʋm Wẽnnaam makr wɛɛngẽ viyn pʋʋgã pʋgẽ. B gesa koe-moondb sẽn tar yẽesmã sẽn lagem ne Sosiete Wats Tawa wã wa “yaoolem” dãmba, n ka segd ne tʋʋmd sẽn tar yõod Wẽnnaam tʋʋmdã pʋgẽ ye. La sɩd-sɩda yaa nin-kãensã egiliizã taoor dãmb sẽn kisã n paam denie wã, sẽn dat n yeel tɩ zu-noog n yɩ Wẽnnaam saasẽ Rĩungã koe-taasdb sẽn zae ne vʋʋsem sõngã. Matɩe 19:30–20:16.
▪ Viyn pʋʋgã makda bõe? Viyn pʋʋgã soaba, la lɛɛr 12 ne lɛɛr a 1 tʋm-tʋmdbã makda ãnd dãmba?
▪ Wakat bʋg la makr wɛɛngẽ tʋʋmd daarã baas-yã, la wakat bʋg la b yao yaoodã?
▪ Denie wã yaoob makda bõe?
^ ***w11 1/1 p. 17 D waoog kãadmã sẽn yaa Wẽnnaam kũunã***
11 Tʋm-tʋmd a Poll sã n da wa gomd a zoa a Akila bɩ a pag a Pirsill yelle, a pa gomd b nin-yend yell n bas a to wã ye. Ra-kãngã ne a pagã sẽn da vɩ ne taab to-to wã sɩd wilgda Wẽnnaam sẽn yeel tɩ rao ne a pag segd n lebga ‘yĩng a yembrã’ sẽn dat n yɛɛlga. (Sɩng. 2:24) B ra naagda taab wakat fãa n tʋmd b zakã pʋgẽ, b nug-tʋʋmdã pʋgẽ, la koe-moonegã pʋgẽ. Wala makre, a Poll sẽn wa n kẽng Korẽnt pipi wã, a Akila ne a Pirsill sak n deeg-a-la b zakẽ, la wõnda a zĩnda be bilf n tʋm a tʋʋmã. Kaoosg zugẽ, a Akila ne a Pirsill sẽn da wa n tɩ be Efɛɛzã, b sakame tɩ b ra maand tigissã b zakẽ wã. Sẽn paase, b ra naagda taab n sõngd nin-paalsã tɩ b bãngd Wẽnnaam n paasdẽ, wa b sẽn sõng a Apolossã. (Tʋʋ. 18:2, 18-26) Dẽ poore, ra-kãngã ne a pagã sẽn da tar yẽesmã wa n kẽnga Rom. Beenẽ me, b sakame tɩ b ra maand tigissã b zakẽ wã. B wa n yii be n leb Efɛɛz n tɩ zĩndi, n kengd saam-biisã raoodo.—Rom 16:3-5.
12 Sasa n da zĩnd me t’a Akila ne a Pirsill la a Poll naag taab n tʋme, bala b fãa nug-tʋʋmd ra yaa a ye. B ra maanda fu-roto. Wakat kãng me, raoã ne a pagã naaga taab n tʋme, tɩ wags-taab la mo-yõs pa zĩnd ye. (Tʋʋ. 18:3) Yaa vẽeneg tɩ yaa a Akila ne a Pirsill sẽn da naagd taab n moond koɛɛgã la sẽn kɩt tɩ b ra lʋɩɩsd Wẽnnaam daabã taoorã. Yaa rẽ n sõng tɩ b kãadmã yɩ sõma hal wʋsgã. B sẽn zĩnd Korẽnt ne Efɛɛz la Rommã fãa, nebã bãngame tɩ nin-kãensã yaa “tʋmd-n-taas Kirist Zezi tũudmã pʋgẽ.” (Rom 16:3) B sẽn zĩndẽ fãa, b ra naagda taab n sõngd ne Rĩungã koɛɛgã moonego.
^ ***igw p. 8 par. 5-p. 9 par. 4 Sokr a 5: Koe-
“Bũmb fãa sã n wa sak bãmba, dẽ, Biigã meng na sak sẽn kɩt-a tɩ bũmb fãa sak bãmbã, tɩ Wẽnnaam yɩ fãa ne fãa.”
1 Korẽnt dãmba 15:28
“Kãabg rag n yaa a Abrahaam ne a yagengã yĩnga . . . , sẽn dat n togs tɩ Kirist. La yãmb sã n yaa Kirist rẽnda, dẽ, yãmb yaa a Abrahaam yagense.”
Galat dãmba 3:16, 29
“Dũniyã soolem fãa lebga tõnd Zu-soabã la bãmb Kirist dẽnda, la bãmb na n dɩɩ naam wakat sẽn ka sɛta.”
Wilgri 11:15
“La b riga dargõ-kãsengã sẽn yaa wag-kʋdre, sẽn boond tɩ diabl la Sʋɩtãanã, sẽn belgd dũniyã fãa wã. B riga yẽnda t’a kẽng dũniyã zugu, la b riga yẽ malɛk rãmbã me tɩ b tũ yẽnda.”
Wilgri 12:9
“Yẽ yõka dargõ wã sẽn yaa wag-kʋdre, sẽn yaa diabl la Sʋɩtãanã n balg-a yʋʋm tusri.”
Wilgri 20:2
^ ***sn song 121 D keng taab raoodo***
Yɩɩll 121
D keng taab raoodo
(Hebre dãmba 10:24, 25)
1. Tõnd sã n kenged taab raood wakat fãa
tɩ d fãa tũud a Zeova sõma,
tõnd nonglemã na n talla paasgo.
Tõnd na n tõog n zemsa taaba.
Nonglem sẽn be Wẽnd nebã sʋkã
sõngdame tɩ d fãa paam raoodo.
Tõnd tigingã yaa kogleg zĩiga.
Yaa zĩig tõnd yam sẽn gãe bãane.
2. Goam sẽn yaa sõma la sẽn zemse,
tõe n nooga ned sũur la bels-a.
Tõnd saam-biisã sẽn nong tõnd wʋsgã
gomda goam a woto buudu.
Tõnd sã n tʋmd ne tõnd tẽed-n-taasã,
yaa noog la sɩd be yamleoogo.
Tõnd rat n kenga taab raood sõma,
la d sõng ned fãa ne a zu-loeese.
3. Yɛlã fãa wiligda tõnd vẽenega,
t’a Zeova daarã ta n saame.
Tõnd tog n tigimda taab daar fãa
n sõng taab n tũ Wẽnd sorã.
Tõnd yaa a Zeova neb sẽn naag taaba,
n na n tũ yẽ tõnd yõor tɛka.
Bɩ tõnd fãa keng taab raood wakat fãa,
tɩ d fãa kell n tall burkĩndi.
(Ges-y Luk 22:32; Tʋʋ. 14:21, 22; Gal. 6:2; 1 Tes. 5:14.)
^ ***snnw song 138 Tõnd Wẽnnaam, fo yʋʋrã la a Zeova***
Yɩɩll 138
Tõnd Wẽnnaam, fo yʋʋrã la a Zeova
Telesarz-y:
• Goamã bala
• Sẽn naag ne partition kẽere
(Yɩɩl Sõamyã 83:18, MN)
1. Foo bal n yaa Wẽnnaam.
Foo la bũmba fãa naanda.
Wakat fãa la zãmaan fãa,
fo yʋʋrã yaa a Zeova.
Tõnd sũyã noomame,
tõnd sẽn yaa fo nin-buiidã.
Tõnd na n moona fo ziirã
dũnyã tẽns fãa pʋsẽ.
(REESGO)
Tõnd Wẽnnaam, tõnd Wẽnnaam,
fo yʋʋrã la a Zeova.
Fo ka tar to tẽngã zugu,
fo to ka saasẽ me.
Fo yaa pãng sẽn ka to soaba.
Bɩ nebã fãa bãng rẽ.
Tõnd Wẽnnaam, tõnd Wẽnnaam,
yaa foo f ye bal la tõnd Wẽnnaam.
2. Fo tõeeme tɩ tõnd fãa
yɩ fo sẽn dat a soaba,
n tõog n maan fo raabã.
Fo yʋʋrã yaa a Zeova.
Fo meng n yãk tõndo,
tɩ d yɩ fo kaset rãmba.
Tõnd sẽn paam n yaa f nebã,
d sũy nooma wʋsgo.
(REESGO)
Tõnd Wẽnnaam, tõnd Wẽnnaam,
fo yʋʋrã la a Zeova.
Fo ka tar to tẽngã zugu,
fo to ka saasẽ me.
Fo yaa pãng sẽn ka to soaba.
Bɩ nebã fãa bãng rẽ.
Tõnd Wẽnnaam, tõnd Wẽnnaam,
yaa foo f ye bal la tõnd Wẽnnaam.
(Ges-


text:
Kibar a 4: Wẽnnaam rig-b lame
GES-Y bũmb ning sẽn paam a Ãdem ne a Hawa masã. B rig-b lame n yiis zĩ-neerẽ wã. Yãmb mii sẽn yaa bũmb ning yĩng bɩ?
B maana bũmb sẽn yaa wẽng wʋsgo, t’a Zeova sɩbg-ba. Yãmb mii a Ãdem ne a Hawa sẽn maan bũmb ning bɩ?
Wẽnnaam yeel-b lame tɩ b ra maan bũmb tɩ b kɩɩs n maane. A yeel-b lame tɩ b tõe n dɩɩ tɩɩsã biisi. La tɩɩg a ye bɩɩs la Wẽnnaam yeel-b tɩ b ra rɩ, tɩ b sã n kɩɩs n dɩ, b na n kiime. Tɩɩgã ra yaa Wẽnnaam n so. Tõnd miime tɩ d pa segd n dɩk bũmb d sẽn pa so ye. Ka sɩda? La bõe la a Ãdem ne a Hawa maan-yã?
Raar a yembre, a Hawa sẽn wa n yaa a yembre, waaf n gom ne-a. A yeela a Hawa t’a rɩ tɩɩg ning biis Wẽnnaam sẽn yeel-b tɩ b ra rɩ wã. Yãmb we n ges koe, waaf sẽn gomde! A Zeova yaool n pa naan wiisã tɩ b tõe n gom ye. Dẽnd yaa ned a to n kɩt tɩ waafã gom ne a Hawa. Yaa ãnda?
Ra pa a Ãdem ye. Rẽnd yaa malɛka. Yãmb ket n tẽra malɛgsã yell bɩ? Wẽnnaam naana malɛgsã n yaool n naan tẽngã. Tõnd pa tõe n yã-b ye. Malɛk ning sẽn kɩt tɩ waafã gomã lebga wilg-m-meng soaba. A tagsame tɩ yẽ me segd n yɩɩ naab wa Wẽnnaam. A ra ratame tɩ nebã bas a Zeova raaba maanego, n tũ yẽ raabã.
Malɛg-kãng tõog n belga a Hawa. A yeel-a lame t’a sã n dɩ tɩɩgã bila, a na n lebga wa Wẽnnaam. A Hawa tẽe a goamã. Yẽ ne a Ãdem fãa kɩɩsa Wẽnnaam n dɩ tɩɩgã bila. Yaa rẽ n so tɩ b rig-b n yiis zĩ-neerẽ wã.
La daar n wat tɩ Wẽnnaam na n kɩt tɩ tẽngã fãa lebg neer wa Edɛn. Taoore, y na n bãnga yãmb me sẽn tõe n maan to-to n wa paam n naag n maneg tẽngã t’a yɩ neere. La nananda, bɩ d ges bũmb ning sẽn paam a Ãdem ne a Hawa.
Sɩngre 2:16, 17; 3:1-13, 24; Wilgri 12:9.
Sogsgo
- Y sã n ges foto wã zugu, yaa bõe n paam a Ãdem ne a Hawa?
- Bõe yĩng t’a Zeova sɩbg-ba?
- Waafã yeela a Hawa tɩ bõe?
- Ãnd n kɩt tɩ waafã gom ne a Hawa?
- Bõe yĩng tɩ b rig a Ãdem ne a Hawa n yiis arzãnẽ wã?
Sogsg a taaba
- Karm-y Sɩngr 2:16, 17 la 3:1-13, 24.
Waafã sẽn gom ne a Hawa wã, bõe n wilgd t’a rõda a Zeova? (Sɩng. 3:1-5; 1 Zã 5:3)
Bũmb ning sẽn paam a Hawa wã zãmsda tõnd bõe? (Fil. 4:8; Zak 1:14, 15; 1 Zã 2:16)
Bõe n wilgd t’a Ãdem ne a Hawa pa sak tɩ b kongame? (Sɩng. 3:12, 13)
Bõe yĩng t’a Zeova ning seribẽ dãmb Edɛn yaanga? (Sɩng. 3:24)
- Karm-y Wilgr 12:9.
Bõe n wilgd t’a Sʋɩtãan tõog n kɩtame tɩ nebã kɩɩs Wẽnnaam naamã? (1 Zã 5:19)


text:
SEBRÃ GOM-ZUG SÕSGÃ | A ZEZI YAA FÃAGDA: WOTO RAT N YEELAME TƖ BÕE?
Bõe yĩng tɩ d rat fãagda?
“Ninsaal pag sẽn dogã vɩɩm yaa koɛɛg la toogo. Yẽ yita wa tɩ-puug n kʋɩtẽ. Yẽ loogda wa sulunsuk n menemdẽ.”—Zoob 14:1, 2.
Bũmb ninsaalbã sẽn sɩng n dat yaa vɩ n pa kʋʋndẽ, n pa lʋɩt bãaga, la b pa kiidẽ me ye. La zu-bʋko, d fãa yaa kiidba. A Zoob sẽn togs goam nins sẽn be yĩngrã yʋʋm tus a tã la zak la woto, la b ket n yaa sɩda.
Dũniyã gill zugu, nebã rat n vɩɩmda wakat sẽn kõn sa ne b sũur fãa. Biiblã yeelame tɩ Wẽnnaam ninga wakat sẽn ka sɛt tagsg ninsaal sũur pʋgẽ, la a kɩt me t’a rat n wʋm rẽ võore. (Koɛɛg Soaba 3:11) La Wẽnnaam sẽn yaa nonglmã na sak n ning tõnd sũurẽ wã bũmb d sẽn pa tõe n paam sɩda? Yaa vẽeneg t’a kõn sak n maan woto ye. Wẽnnaam Gomdã boonda kũum tɩ bɛya. A yeela woto: “Yaoolem bɛyã sẽn na n sãam yaa kũum.”—1 Korẽnt dãmba 15:26.
Kũum sɩd yaa bɛya. Ned sẽn tar laafɩ ka rat n ki ye. D sã n yã bũmb sẽn tõe n pogl-do, wall d yãa yell sẽn wate, d maanda d sẽn tõe fãa sẽn na yɩl n põse. D sã n lʋɩ bãaga, d baooda tɩbsgo. D gũusda d meng ne bũmb nins fãa sẽn tõe n kʋ-do.
Kũum sẽn yaa bɛyã sɩng n namsda ninsaalbã. D tõe n sɩd tẽeme tɩ wakat n wat t’a pa na n le beẽ bɩ? N-ye. A Zeova sẽn yaa bũmb fãa Naandã pa naan ninsaal t’a vɩɩmd yʋʋm a wãn bal la a ki ye. Sɩngrẽ wã, a raabã yaa tɩ ninsaalbã vɩɩmd wakat sẽn kõn sa tẽngã zugu. A sẽn dat fãa yaool n pidsdame.—Ezai 55:11.
La na n sɩnga wãn tɩ kũum wa pa le beẽ? Pĩnd wẽndẽ, nebã baoo kũumã tɩɩm, la b pa paam ye. Rũndã-rũndã me, b ket n baoodame. Siãnsã bãngdb bao n na n bãnga bõn-vɩɩlɩ wã sẽn naan to-to wã sõma. B paama tɩt sẽn kɩt tɩ bãas kẽer meneme. Zĩis wʋsgo, nebã vɩɩme n kaoosd n yɩɩd pĩndã. Baasgo, ninsaalbã nan pa paam kũumã tɩɩm ye. Yaa wa Biiblã sẽn yeelã. B fãa wat n lebga “tẽng tom.”—Koɛɛg Soaba 3:20.
Yaa vẽeneg tɩ d sã n teeg ninsaalbã, d pa na n tol n paam kũumã tɩɩm ye. La koe-noog n be. Wẽnnaam a Zeova paka sor tɩ d tõe n wa paam d mens ne kũumã. Yaa a Zezi Kirist maasem yĩng la a maan dẽ.


text:
Kibar 45: Zʋrdẽ kʋɩlgã rʋʋgre
GES-Y Israɛll nebã sẽn dʋʋgd Zʋrdẽ kʋɩlgã tɩ yaa koɛɛnga! Yʋʋmdã sasa kãng yaool n yaa saas wakat tɩ kʋɩlgã ra pid ne koom. La ka wã, koomã fãa loogame tɩ yaa koɛɛng tɩ Israɛll nebã tũud be n loogdẽ, wa Mog-miuugã pɩʋʋgr sasa wã. La koomã fãa kẽe yɛ? Bɩ d gese.
Israɛll nebã sẽn wa n na n dʋʋg Zʋrdẽ kʋɩlgã, a Zeova kɩtame t’a Zozue yeel nebã woto: ‘Maan-kʋʋdbã na n talla kãabg koglgã n lʋɩ yãmb taoore. B sã n sagl b naoã Zʋrdẽ kʋɩlgã pʋgẽ, koomã na n yalsame.’
Maan-kʋʋdbã rɩka kãabg koglgã n lʋɩ nebã taoore. B sẽn ta Zʋrdẽ kʋɩlgẽ wã, b kell n kẽe koomã pʋgẽ. Koomã ra zoeta wʋsgo, la b sẽn sagl b naoã koomã pʋgẽ wã bal la koomã sẽn sɩd yalse. Ad yaa yel-solemde! A Zeova kɩtame tɩ koomã sẽn da zoet n watẽ wã kell n yalse. Rẽ poor bilf bala, kʋɩlgã lebga koɛɛnga.
Maan-kʋʋdb nins sẽn da zãad kãabg koglgã tɩ yalsa kʋɩl-koɛɛngã tẽn-sʋka. Yãmb pa ne-b fotã zug sɩda? B sẽn yals kʋɩlgã tẽn-sʋkã, Israɛll nebã fãa tõog n pɩʋʋg n loogame.
Nebã fãa sẽn pɩʋʋg n sa wã, a Zeova kɩtame t’a Zozue yeel rap 12 woto: ‘Kẽ-y kʋɩlgã sʋk n yãk kug piig la a yiib zĩig ning maan-kʋʋdbã sẽn yasã, n tall n tɩ rʋʋg zĩig ninga yãmb sẽn na n gãand rũnda yʋngã. Yãmb kambã sã n wa sok yãmb tɩ kug kãensã võor yaa bõe, bɩ y leok-b yaa: “Wakat ning b sẽn tall a Zeova kãabg koglgã n na n tɩ rʋʋg Zʋrdẽ kʋɩlgã, koomã yalsame. Yaa kug kãensã n na n tẽeg yãmb yel-solem-kãngã yell wakat fãa.” ’ A Zozue me wʋka kug 12 n tɩ rʋʋg maan-kʋʋdbã sẽn da yas zĩig ning kʋɩlgã pʋgẽ wã.
Rẽ poore, a Zozue yeela maan-kʋʋdb nins sẽn da zãad kãabg koglgã tɩ b yi Zʋrdẽ kʋɩlgã pʋgẽ. B sẽn yi wã bal la koomã sẽn leb n sɩng zoeese.
Zozue 3:1-17; 4:1-18.
Sogsgo
- Yel-solem-bʋg la a Zeova maan sẽn na yɩl tɩ Israɛll nebã tõog n dʋʋg Zʋrdẽ kʋɩlgã?
- Bõe la Israɛll nebã ra segd n maan n wilg tɩ b tara tẽebo, n yaool n tõog n dʋʋg Zʋrdẽ kʋɩlgã?
- Bõe yĩng t’a Zeova yeel a Zozue t’a rɩgs kug 12 kʋɩlgã sʋka?
- Maan-kʋʋdbã sẽn yi Zʋrdẽ kʋɩlgã pʋgẽ n sa bala, bõe n maane?
Sogsg a taaba
- Karm-y Zozue 3:1-17.
Wa kiba-kãngã sẽn wilgdã, bõe la d segd n maan n paam a Zeova sõngr la a barka? (Zoz. 3:13, 15; Yel. 3:5; Zak 2:22, 26)
Israɛll nebã sẽn wa n dʋʋgd Zʋrdẽ kʋɩlgã t’a yaa wãn to-to, la wãn to la rẽ pẽgd a Zeova yʋʋrã? (Zoz. 3:15; 4:18, 23, 24; Yɩɩl 66:5-7)
- Karm-y Zozue 4:1-18.
Bõe yĩng tɩ b wʋk kug 12 Zʋrdẽ kʋɩlgã pʋgẽ n tɩ zam Gilgalle? (Zoz. 4:4-7)


text:
Kibar 35: A Zeova kõo a noyã
ISRAƐLL nebã sẽn yi Eziptã kiis a yiib loogr poore, b taa Sinayi tãngẽ wã b sẽn boond me tɩ Horɛbã. Yaa be la a Zeova sẽn gom ne a Moiiz tuugã pʋgẽ wã. Israɛll nebã zĩnda be wakat bilfu.
Israɛll nebã paa tãnga sɛɛga, t’a Moiiz rʋ tãngã. A Moiiz sẽn ta tãngã zugã, a Zeova yeel-a lame t’a ratame tɩ Israɛll nebã sak a noyã la b lebg a nin-buiidu. A Moiiz sẽn sigã, a togsa Israɛll nebã a Zeova sẽn yeel bũmb ningã. Israɛll nebã yeelame tɩ b na n saka a Zeova noyã, bala b ratame n lebg a nin-buiidu.
Rẽ poore, a Zeova maana yel-solemde. A kɩtame tɩ bug-zõos yit tãngã zugu, la a kɩt tɩ saagã tãsdẽ. Sasa kãnga, a yeel-b-la woto: ‘Mam yaa a Zeova, mam yaa yãmb Wẽnnaam, la yaa maam n yiis yãmb Ezipti.’ La a kõo bãmb no-kãngã: ‘Ra pʋʋs-y wẽnnaam dãmb a taab ye, sã n ka maam bala.’
Wẽnnaam kõo Israɛll nebã noy a wɛ n paase. Rabeem yõka nebã tɩ b yeel a Moiiz yaa: ‘Tõnd ratame tɩ fo gomd ne tõndo, bala Wẽnnaam sã n gomd ne tõndo, d yɛɛsda d na n wa ki.’
Rẽ poore, a Zeova yeela a Moiiz yaa: ‘Rʋ tãngã n kolg maam n yaas be. M na n kõ-f-la kug-wals sẽn tar mam noyã mam sẽn gʋls n dat tɩ nebã tũ wã.’ A Moiiz leb n dʋʋ tãngã zug n pa be rasem 40.
Wẽnnaam kɩtame t’a Moiiz gʋls noy wʋsg n na n kõ Israɛll nebã. A leb n kõo a Moiiz kug-wals a yiibã. Yaa kug-wals a yiibã zut la Wẽnnaam meng gʋls noy 10 nins a sẽn da togs Israɛll nebã. B boonda no-kãensã tɩ noy piigã.
Noy piigã yaa noy sẽn yaa kãsems la sẽn tar yõod wʋsgo. Noy a taab me la Wẽnnaam kõ Israɛll nebã. Bãmb me tara yõodo. Wala makre, noor a ye n yet woto: ‘Nong a Zeova fo Wẽnnaam ne f sũur fãa, ne f yamã fãa, ne f sɩɩgã fãa, la ne f pãngã fãa.’ T’a to yet woto: ‘Nong f to wa f menga.’ Wẽnnaam biig a Zezi Kirist yeelame tɩ noy nins a Zeova sẽn kõ Israɛll nebã sʋka, no-kãensã b yiibã n yaa kãsems n yɩɩda. D na n wa goma Wẽnnaam biigã yelle, la a sẽn zãms nebã bũmb ningã me yelle.
Yikri 19:1-25; 20:1-21; 24:12-18; 31:18; Tõodo 6:4-6; Maankʋʋre 19:18; Matɩe 22:36-40.
Sogsgo
- Israɛll nebã sẽn yi Ezipt tɩ kiuug a yiib poore, b tɩ zĩnda yɛ?
- A Zeova yeela Israɛll nebã tɩ b maan bõe, la b leokame tɩ bõe?
- Bõe yĩng t’a Zeova kõ a Moiiz kug-wals a yiibu?
- Rẽ yĩnga yaa noy piigã bal la a Zeova kõ Israɛll nebã bɩ?
- A Zezi yeelame tɩ no-bʋs la kãsems n yɩɩda?
Sogsg a taaba
- Karm-y Yikr 19:1-25; 20:1-21; 24:12-18; la 31:18.
Wãn to la Yikr 19:8 sõngd tõnd tɩ d bãng kiris-ned rɩk a meng n kõ Wẽnnaamã sẽn dat n yɛɛlga? (Mat. 16:24; 1 Pɩɛ. 4:1-3)
- Karm-y Tõod 6:4-6; Maankʋʋr 19:18; la Matɩe 22:36-40.
Wãn to la kiris-ned wilgd t’a nonga Wẽnnaam la neb a taabã? (Mark 6:34; Tʋʋ. 4:20; Rom 15:2)


text:
SEBRÃ GOM-ZUG SÕSGÃ | A SƲƖTÃAN SƖD BEEME BƖ?
A Sʋɩtãan sɩd beeme bɩ?
Rao a ye yʋʋr sẽn boond t’a Rogelio yeelame: “Mam sẽn wa n yaa yãagã, tõnd zĩnda Salvadoor tẽngã. Mam sã n da kɩɩs m ma noore, a yetame: ‘Sʋɩtãanã na n wa yõka foo!’ M leokdame: ‘A rat bɩ a wa!’ M da miime tɩ Wẽnnaam beeme, la m da pa tẽed t’a Sʋɩtãan beeme ye.”
Yãmb me tẽedame t’a Sʋɩtãan pa be bɩ? Ne yãmba:
Yaa wẽngã sẽn be nebã sũyẽ wã la b sẽn boond t’a Sʋɩtãanã bɩ?
A beeme la a pa kẽed ninsaalbã yɛlẽ bɩ?
Yaa malɛk sẽn tar pãnga, n kẽesd a toog ninsaalbã yɛlẽ bɩ?
Woto fãa yaa nebã sẽn yete. Neb milyõ-rãmb menga. La bʋg la sɩda? Rẽ yĩnga, tara yõod tɩ d bao n bãng sɩdã bɩ? Tags-y n ges-y. Sã n mik t’a Sʋɩtãan pa be, dẽnd neb nins sẽn tẽed t’a beeme wã tudgame. Sã n mik me t’a beeme la a pa kẽed ninsaalbã yɛlẽ, dẽnd neb nins sẽn maand gũusg la b yɛɛsdẽ wã namsda b mens zaalem. La sã n mikame masã t’a Sʋɩtãan tara pãng n belgd nebã, dẽnd yaa wẽnem soaba, tɩ d segd n zoe-a.
Bɩ d ges Wẽnnaam Gomdã sẽn yet bũmb ning a Sʋɩtãan zugu. D na n bãnga a sã n sɩd beeme, bɩ sã n yaa wẽngã sẽn be ned fãa sũurẽ wã la b sẽn boond tɩ Sʋɩtãanã. A sã n beeme, y na n bãnga a sã n tõe n maana yãmb wẽnga, la y sẽn tõe n paam koglg to-to.


text:
Sẽn ki-bã tõe n sɩd vʋʋgame bɩ?
Yãmb leokdame tɩ . . .
n-ye bɩ?
ayo bɩ?
bɩ y leokdame tɩ tõe tɩ b vʋʋge?
BIIBLÃ SẼN YETE
‘Kũum na n vʋʋgame.’—Tʋʋma 24:15, Wẽnnaam Sebre.
RẼ SẼN TÕE N NAF-Y TO-TO
Y ned sã n maan kaalem, y na n paama belsgo.—2 Korẽnt dãmba 1:3, 4.
Na n kɩtame tɩ y ra le zoe kũum ye.—Hebre dãmba 2:15.
Y na n basa y yam tɩ y neb nins sẽn ki wã na n wa vʋʋgame tɩ y le yã-ba.—Zã 5:28, 29.
D TÕE N TẼE BIIBLÃ SẼN YETÃ BI?
N-ye. Ad bʋʋm a tãabo:
Yaa Wẽnnaam n kõ tõnd vɩɩmã. Biiblã pʋgẽ, b yeelame tɩ yaa Wẽnnaam a Zeova n kõt bũmba fãa “vɩɩm la vʋʋsem.” (Tʋʋma 17:24, 25; Yɩɩl Sõamyã 36:10) Dẽnd sẽn kõ-a bõn-naandsã vɩɩmã sɩd tõe n vʋʋga ned sẽn ki.
Wẽnnaam vʋʋga kũ-rãmb pĩnd wẽndẽ. Biiblã pʋgẽ, hal naoor a nii la b gom kũ-rãmb b sẽn vʋʋg yelle. Yɩɩ kom-bɩɩse, kãsemba, pagb la rapa. B kẽer sẽn ki wã pa yã n kaoos la b vʋʋg-b ye. La b nin-yend n maan dasem a naas yaoogẽ!—Zã 11:39-44.
Wẽnnaam tʋll n le maana woto. Nebã sẽn kiidã pa noom a Zeova baa bilf ye. A boola kũum tɩ bɛ. (1 Korẽnt dãmba 15:26) Wẽnnaam data ne a sũur fãa n sãam bɛ wã ne kũum vʋʋgrã maasem. A yãgdame n na n vʋʋg neb nins fãa sẽn ki t’a tẽr b yellã, tɩ b lebs n vɩɩmd tẽngã zugu.—Zoob 14:14, 15.
AD SOKRE:
Bõe yĩng tɩ d kʋʋndẽ la d kiidẽ?
Biiblã leokda sok-kãngã SƖNGR 3:17-19 la ROM DÃMB 5:12.


text: Capo 4 D D E A Zindagi..do pal ki D D E A Zindagi..do pal ki D E A D Inte..zaar kab tak hum ka..renge bha..la D E A D Tumhe pyaar kab tak na ka..renge bha..la D D E A Zindagi..do pal ki A Bm D D Dil mein tumhare chupa di hai maine to apni ye jaan... A Bm D D Ab tum hi isko sambhalo hume apna hosh ka..han... D D E A Bekhudi..do pal ki D D E A Zindagi..do pal ki D E A D Inte..zaar kab tak hum ka..renge bha..la D E A D Tumhe pyaar kab tak na ka..renge bha..la A Bm D D Ik chota sa vaada iss um..ra se zyada sachcha hai sa..nam A Bm D D Har mod par saath iss li..ye rehte hain ab do..no... D D E A Dosti..do pal ki D D E A Zindagi..do pal ki D E A D Inte..zaar kab tak hum ka..renge bha..la D E A D Tumhe pyaar kab tak na ka..renge bha..la D D E A Zindagi..do pal ki